text:
हमर हिन्दू जाति वर्ग म पोथा पूरान के मुताबिक साढ़े तैतींस करोड़ देवी देवता हावय जेमा पथरा पहाड़, पेड़, नदिया, गाय, सूरज, चांद, तारा, आकास, पानी, धरती, साधु, संत, सबो कोई ह सामिल हावय। हमन के चार जुग ल जानथन जेमा हर जुग म भगवान बिस्नु ह आने-आने अवतार लेके आथे, कलजुग म तको कलिकी अवतार रूप धर के आही। बिस्नु जी के 24 अवतार हावय जेमा कलिकी रूप ह आखरी हावय। आजकल मनखे मन देवी-देवता ल नई मानय, नई पूजय, पूछथे कहा हावय, फूल के खुसबु कहा दिखथे ओला तो अपन नाक ले सुंघ के जानथे औइसने भगवान ह महसुस करे के चीज हे तभो कतको झन मनखे मन नास्तिक रहीथे जेला हमर ये लेख ह उकर पूरा मन, हिरदय, दिल, दिमाग सबो ल सांत कर दिही सबले पहली त्रेतायुग के कहानी ल देखथन जब रामजी ह रामेश्वर तीर समुद्र पार म भगवान िसव के स्थापना करके ओखर पुजा करिस जौउन ह आज 12 ज्योर्तिलिंग के रूप म सामिल हावय। लंका म जाये बर पुल बनाईस जेमा विस्वकर्मा देव के लइका नल-नील दुनो भाई मन मेहनत करिस जौउन पथरा ल नल-नील छुही तौउन ह पानी म नई बुड़ये अइसना बरदान ओ दुनो भाई मन पाये रहीस, जौउन पुल ह आज तक कलजुग म तको जस के तस हावय, ए हर परमान आये के देवता हावय, हिमाचल परदेश म मां सती के जीभ ह गिरे हावय जिंहा के मंदिर ल ज्वाला देवी कहीथे, जेमा आज तक लगातार आगि के लावा ह छेदा ले उगलथे, पहाड़ उपर ज्वाला देवी हावय जेला कई बार मुगल सासक मन पानी डारके दीवार के मुंह ल बंद करीस तभो ले ज्यों के त्यों आगि ह जलथे। भारत अउ नेपाल, तिब्बत, पाकिस्तान, अफगानिस्तान, बांग्लादेश म 51 शक्तिपीठ हावय। बिस्नु भगवान ह अपन सुदर्शन चक्र ल माता के सरीर ल काटीस 51 जगह टुकड़ा गिरीस ओ ह आज सक्तिपीठ बनके साक्छात देवी के रूप म हावय। जम्मु-कश्मीर म भगवान भोले बाबा के बरफ ले अपन मन के ज्योतिर्लिंग बनथे जौउन ह सावन भर रहीथे, देस-विदेस ले भक्त, श्रद्धालु मन दर्शन करथे इहां ल माता पार्वती ल शिवजी ह अमरकथा ल सुनाय रहीस जेला एक जोड़ी कबुतर मन सुने रहीस जौउन जोड़ी ह आज तक गुफा भीतरी रइथे, बरफ ले बने शिवलिंग म कतको अगरबत्ती, धूप, गरमी, सूर्य के ताप तको साल भर नई पिघलय, जौउन ह अपन मन के पिघल जाथे, साक्छात हिमालय म सिवजी के वास रहीथे। हमर पोथा पुरान के अनुसार आज भी सात मनखे मन अमर हावय जेकर नाम बलि, व्यास, विभीसन, हनुमान, अस्वथामा, कुपाचार्य, परसुराम ह शामिल हे जौउन मन अमर हावय एखर अलावा 51 सक्तिपीठ म आसाम के कामाख्या देवी आथे जिहां ल मा सती के योनि गिरे रहीस आज भी माता के मासिक धर्म के परमान उहां देखे ल मिलथे, सबो सक्ति पीठ ले एखर अलग महत्व हावय काबर के साधु संत, महात्मा, औघड़ मन इहें ल सिद्धी प्राप्त करथे। मध्यप्रदेश के उज्जैन नगर म 12 ज्योतिर्लिंग म एक हावय भगवान महाकाल जिहां ल आज तक कोनो राजा नई रूकय काबा के इहां के राजा स्वयं महाकाल जी ह खुद हावय, जौउन राजा मन उज्जैन म रात रूके बर करिस ओला ओखर क्रोध के सामना करे बर पड़ीस हावय, मध्य प्रदेश के मईहर म मां सारदा देवी ह पहाड़ उपर बिराजे हावय जिहां आज भी सबले पहली बिहनिया आल्हा जी ह आरती करथे जेला साक्छात देवी मां ह दरसन देथे, चार धाम म उत्तराखंड प्रदेश म बद्रीनाथ धाम हावय जिहां ल चार महिना पट बंद रहीथे अखंड ज्योति अपन मन के चार महिना तक जलथे आउ स्वयं नारद जी ह रोज ओकर पुजा पाठ करथे । पश्चिम बंगाल के राजधानी कलकत्ता म माता काली हावय जौउन ह अपन भक्त रामकृष्ण परमहंस तीर स्वयं बातचीत करत रहीस जेला, पूरा संसार जानथे महाराष्ट्र के सिंगनापुर धाम म आज भी घर, बैंक, दुकान, आॅफिस के दरवाजा खुल्ला रहीथे जेमा दरवाजा ताला बंद नई रहये जौउन मनखे ह चोरी करथे औकर मौत हो जाथे रात म चंद्रमा ह निकलथे जौउन ल अपन आप म बहुत घमंड रहीस हावय ओला देवता मन श्राप देहे रहीस के साल म तोला एक बार गरहन जरूर लगही जेकर परमान हावय चन्द्रगरहन आज भी होथे। द्वापरजुग म जौउन जगह कुरूक्षेत्र म कौरव-पांडव म लड़ाई लड़े रहीस ओ जगह आज भी बंजर भूमि जइसे पड़े हावय, चारो तरफ सन्नाटा रहीथे, ओ तीर जाबे त कान ले सरसर आवाज आथे ऐला मल्हार रहईया ओम प्रकाश पाण्डेय जी ह बताथे।
राजेश पांडेय मल्हार
लंका म जाये बर पुल बनाईस जेमा नल-नील दुनो भाई मन मेहनत करिस
हमन के चार जुग ल जानथन जेमा हर जुग म भगवान बिस्नु ह आने-आने अवतार लेके आथे


c: text/html

text:
रायपुर। छत्तीसगढ़ सरकार ह सिक्छाकर्मी मन के संविलियन के फइसला लेवत हुए प्रक्रिया घलो सुरू कर दीस हे। बताय जात हे के अगस्त महीना ले सिक्छाकर्मी मन ल बढ़त वेतन मिलना सुरू हो जाही । ये बीच म सिक्छाकर्मी मन के संविलियन के संबंध म रोजेच आदेस जारी होय ले सिक्छाकर्मी मन म नाराजगी देखे जात हे। इही कड़ी म एक आदेस निकले हे, जेमा कहे गे हे के एक जुलाई ले सिक्छाकर्मी मन ल पंचायत बेभाग ह वेतन नइ देवय। ये संबंध म सर्कुलर होय ले सिक्छाकर्मी मन के चिंता ह बढ़ा गे हे। उमन के कहिना हे कि ये आदेस ले सिक्छाकर्मी मन के एरियर्स ह पेंच म फंस गेहे। सरकार उपर आरोप लगत हे के पंचायत बेभाग सिक्छाकर्मी मन के एरियर्स के करोड़ों रुपिया ल दबाय के चक्कर म हे।
उल्लेखनीय हे के छत्तीसगढ़ सासन पंचायत एवं ग्रामीण विकास विभाग के पत्र क्रमांक पंचा/सिक्छा /2018/419, रायपुर दिनांक 07/07/2018 म 8 साल ले अधिक के सिक्छाकर्मी जेकर संविलियन करे जत हे उमन ल 1 जुलाई ले वेतन पंचायत विभाग के मद ले नइ देय जाय के आदेस के संगे-संग उँखर बकाया वेतन अउ एरियर्स म घलो रोक लगा दे हे। येकर ले संविलियन के लाभ त मिलही लेकिन उमन के बकाया एरियर्स के भुगतान नइ करे जाय ।

robotstxt: allowed

filter: keep


text:
रायपुर। छत्तीसगढ़ प्रदेस के कृषि एवं सिंचाई मंत्री बृजमोहन अग्रवाल ह कहिन के सियान यानी वृद्धजन हमार धरोहर हे। उंखर आशीरवाद ही हमन ल सफलता के सीढ़ी मन म आघू बढ़ाथे। उंखर पास अनुभव के खजाना हे जे हमन ल सही अउ गलत के पहिचान बतात हे। उंखर सलाह अउ सीख लेके ही हमन ल आघू कदम बढ़ाना चाही। उमन ये यह बात अश्वनी नगर म आयोजित सियान सम्मान समारोह ल संबोधित करत हुये कहिन। ये कारयकरम ल लाखे नगर भाजपा मंडल ह आयोजित करे रहिस हे। ये दउरान उमन उपस्थित वृद्धजन मन ल साल श्रीफल प्रदान कर उंखर आशीरवाद ग्रहन करिन।
बृजमोहन ह कहिस के आप सबो के आशीरवाद ले पाछु के 15 बछर ले प्रदेस म भाजपा क सरकार हे। ये सरकार संपूरन छत्तीसगढ़ के सरवगीन विकास बर पूरी शिद्दत के संग काम करत हे। हर वरग के बराबर चिंता करे जाथे। बच्चे, युवा, महिला, बुजुरग सबो के हित मन के रक्छा बर विभिन्न योजना मन ल सरकार ह संचालित करे हे। रायपुर सहर के बात करन त पाछु 15 बछर म ऐतिहासिक काम इहां होइस हे । बढ़िया सड़क, सुद्ध पेयजल, बेहतर चिकित्सा सुविधा ले जनता के जीवन आसान बनिस हे । ये हमार भाजपा के सरकार जनता के पूरन विस्वास के सरकार हे। येही वजह हे के निरंतर 3 बार भाजपा के सरकार प्रदेस म बनीस हे। मोर सउभाग्य हे के पाछु के 28 बछर ले रायपुर के जनता के आशीरवाद मोला मिलत हे। जनता के मन मुताबिक आप वरिष्ठजन मन क मारगदरसन म कारय करत होये मोला अपन रायपुर सहित सम्पूरन प्रदेस के सेवा के अवसर मिस ही।
सम्मान समारोह म पूरव महापौर सुनील सोनी, प्रदेस भाजपा उपाध्यक्छ मोतीलाल साहू, जिला भाजपा अध्यक्छ राजीव अग्रवाल, आरडीए उपाध्यक्छ रमेश सिंह ठाकुर,रश्मि शर्मा, श्यामसुंदर अग्रवाल, योगी अग्रवाल, प्रशांत सिंह ठाकूर, महिला मोर्चा जिला अध्यक्छ शैलेन्द्री परगनिया, महामंत्री सुभद्रा तंबोली, मंडल अध्यक्छ बिहारी लाल साहू, महामंत्री धनेंद्र बिसेन, महिला मोर्चा अध्यक्छ सविता साहू, युवा मोर्चा अध्यक्छ अंकुर सिंह ठाकुर, पार्षद किरण साहू, कमल साहू, यादराम साहू अउ अबड़ संख्या म लोगन मन उपस्थित रहिन हे।
रायपुर। छत्तीसगढ़ प्रदेस के कृषि एवं सिंचाई मंत्री बृजमोहन अग्रवाल ह कहिन के सियान यानी वृद्धजन हमार धरोहर हे। उंखर आशीरवाद ही हमन ल सफलता के सीढ़ी मन म आघू बढ़ाथे। उंखर पास अनुभव के खजाना हे जे हमन ल सही अउ गलत के पहिचान बतात हे। उंखर सलाह अउ सीख लेके ही हमन ल आघू कदम बढ़ाना चाही। उमन ये यह बात अश्वनी नगर म आयोजित सियान सम्मान समारोह ल संबोधित करत हुये कहिन। ये कारयकरम ल लाखे नगर भाजपा मंडल ह आयोजित करे रहिस हे। ये दउरान उमन उपस्थित वृद्धजन मन ल साल श्रीफल प्रदान कर उंखर आशीरवाद ग्रहन करिन।


text:
रायगढ़। देसव्यापी मेडिकल स्टोर्स एसोसिएशन बंद के असर रायगढ़ म घलो देखे बर मिलिस। जिला म ये बंद के आह्वान ऊपर लगभग300 मेडिकल स्टोर्स बंद रहिन। मेडिकल स्टोर संचालक मन के मानना हे कि बिना डॉक्टर के प्रिसक्रिप्सन के ही आन लाइन दवाई के बिकरी करे जात हे। जेखर चलत ग्राहक मन के संख्या घट गिस हे, अऊ दुकानदार मन ल नुकसान सहना पड़त हे। मेडिकल स्टोर संचालक मन के कहिना हे कि आन लाइन दवाई बर सरकार के डहार ले कउनो नियम नइ बनाय गेहे हे। हड़ताल के बेरा सिरिफ मेडिकल कालेज अस्पताल म मउजूद रेडक्रॉस के दुकान खुले रहिस, बाकी दुकान बंद रहिस हे, जेखर चलत मरीज मन दवाई बर भटकत नजर आइन।
Home ताजा समाचार जिला के 300 मेडिकल स्टोर्स बंद रहिन


text:
भाग-सात
चन्द्रकला लउहा नहा के तियाह हो जाथे । दाल भात, पतीली म रखथे सब्जी साफ करत रहिस । भूरी अऊ कुसुवा बस्ता लेके आ जाथे । मेडम बहुत दिन के बाद आईच । पाछू पाछू चंदा आथे । चंदा कईथे जय सतनाम- चन्द्ररकला जय सतनाम । चन्द्ररकला कईथ । ऐ शब्द ह बड़े चमत्कारिक हे । चंदा कईथे, जो सत्य है उसकी जय हो । संसार में जो सत्य है वही सतनाम है । चन्द्ररकला ह भूरी अऊ कुसुवा ल पास बईठा के पाठ करे देथे । दूनों झन पढ़े म धियान देत रहय । ऊकर ज्ञान, अक्षर ज्ञान के जोत जलगे रहय । भूरी ह टपाटप पढ़ लय और कई ठन सवाल, प्रस्न पूछय । चन्द्ररकला ह बतावत जाय । चंदा कईथे, दो दिन रायगढ़ चले गे रहे त अच्छा नई लगत रहिस । चंदा ह बताथे सब जगह महिला मंडल म अच्छा काम करते हे । महिला मन म जागृति आय लगिच । कोई ल नई डरय । थाना, कचहरी के बात भी करथे ।
चन्द्ररकला कईथे, सरिया म एक ठन, मकान अऊ आधा एकड़ जमीन खरीदंह कहत रहेंव । चन्दा कईथे दीदी बहुत मिल जाहय । पईसा भर होना चाही । चन्द्ररकला कईते, जमुना से पता लगाय बर कहिबे । चन्द्ररकला कईथे, आफिस जाय के बेरा होगे । बच्चे लोग जाओ घर । दूनो झन चल देथे । चन्द्ररकला आफिस चले जाथे । उहा आफिस के काम निपटाथे । चपरासी । बताथे, काल जमुना सरिया से आय रहिच । सब ठीक कहिच । श्रीमती राधा बाई चपरासिन कहिच – मेडम मकाडू के बहू मिट्टी तेल डाल के जल के घर म मरगे । बहुत आदमी जरे हे । ओकर परिवार के मन आय हे । कहत हे इ दहेज नई दे सकेन । ओकर सेती मोर बेटी ल जलाके मार डारिन । बाप अउ भाई पुलिस थाना म रिपोर्ट लिखाय गय हे । रिपोर्ट नई लिखत ए । कहत हे लिखित म सिकायत दे दे । लिखित म सिकायत देय हे । तभी ले जाँच पड़ताल नई करत ऐ । चन्द्ररकला कईथे, मोर पार ओकर भाई ले आ । आवेदन के कापी मोला देखा दे । राधा बाई ओकर भाई दीपक ल ले आथे । दीपक बताईच । दो साल पहिली सादी होईच । पाँच लाख रूपिया दहेज म देय रहेन । बीच बीच म टी.वी. फ्रीज, स्कूटर देय रहेन । अब मारूति, ए.सी. कार माँगत रहिन । ए चिट्ठी लिखे रहिस । कई बार समझाय रहेंवं दहेज लोभी मन मोर बहिनी ल जला के मार डारिन । थानेदार ह पईसा लेके कोई रिपोर्ट नई लिखत ऐ । चन्द्ररकला एक आवेदन महिला मंडल के नाम लिखवा लेथे । आज भर अऊ देख ले । काल थाना म महिला मंडल घेराव करही । थानेदार ल कार्यवाही करना पड़ही । काल 12 बजे थाने के घेराव करही आप लोग रईहा ।
चन्द्ररकला मधु ल बुलाके कयथे थाने के घेराव काल 12 बजे के होही । सबोच्च महिला मन ला काल बुलाले । मधु सब ल खबर देथे । चंदा ल साम के चन्द्ररकला बताते । ठीक 12 बजे थाने पास इकट्ठा होबो । सारंगढ़ अऊ सरिया के दौ सौ से जादा महिला सकलागे । चन्द्ररकला, चंदा बाद मे आथे । खूब जोर से नारे बाजी बोय लगिच । थाने के घेराव महिला मन कर देथे । चन्द्रकला, मधु कईथे, दहेज हत्या के प्रकरण दर्ज कर गिरफ्तार किया गया । थानेदार बहुत समझाथे । महिला मंडल कहिच जब तक गिरफ्तार दहेज लोभी के परिवार नई करबे तब तक थाना के घेराव हो ही । जमके थानेदार के विरोध म नारेबाजी करथे । होहल्ला सुनके हजारों आदमी सकला जाथे । पुसूस वर्ग भी महिला मन के साथ देथे । थानेदार ल अल्टीमेटम देथे । यदि 1 बजे तक गिरफ्तार नही होई त थाना ल जला दे जाही । दू चार बदमास टूरा मन थाना म पथराव सुऱू कर देथे । थानेदार एफ.आई.आर. दर्ज करके परिवार के सास, ससुर, देवर, पति, अऊ ननद ल गिरफ्तार करके ले आथे ।
चन्द्ररकला कईथे चला अब यहाँ से जुलूस के रूप म सहर घूम के नगरपालिका आफिस के पास समाप्त करबो । नारेबाजी करत सहर घूमथे । महिला मंडल के कार्यवाही के सब समथर्न करथे । चन्द्ररकला के बड़ाई होथे । सारंगढ़ म चन्द्ररकला के चरचा होत रईथे । मधु महिला मन ल धन्यवाद व आभार व्यक्त करथे । अइसने अऊ सहजोग अपेक्षित हे । सब महिला अपन अपन घर चले जाथे । चंदा कईथे, दीदी आज जबरदस्त कार्यवाही होगे । सब गिरफ्तार होगे । मौत के सजा हो जाही । चन्द्ररकला कईथे, हत्यारा मन ल फासी के सजा होवय, तभे चेतही दहेज लोभी मन । चंदा कईथे हजारों लड़की दहेज के बलि म चढ़े जाथे । रोजिना सुनत रईथन । चंदा अऊ चन्द्रकला एक-दसर ल बधाई देथे ।
चन्दा ह घर पहुँच के दूध के चाय, तुलसी पत्ती डाल के बनाथे । दूनों झन चाय पीके अपन अपन घर चल देथे । चन्द्ररकला हाथ पाँव धो के सोचत सोचत बईठे रथे । भूरी नोनी ह कतरा लेके आ जाथे । दाई ह भेजे हे । भूरी कईथे, काल के भईस ह पड़िया पीला जनम हे । पाँच किलो दूध देत हे । वाह भूरी बेटी, अतका धियान रखिथव । भूरी कईथे, मोला पढ़ातस न । ओकरे सेती आय हंव । चन्द्ररकला कटोरी के कतरा ल खाथे । बहुत सुवादिस्ट बने रहय । चन्द्ररकला कथे । भूरी तय खाय हंच । मय दो बार खा डरे हंव । तोर बर बँचा के रखे हे । चन्द्ररकला खाना खा के सो जाथे ।
सुबह उठके नवभारत अखबार देखथे । त फोटो सहित चन्द्ररकला देवी अऊ महिला मंडल के छपे रहय । महिला मंडल द्वारा थाने का घेराव किया । हत्यारों को गिरफ्तार किया गया । महिला मंडल के कार्यवाही की प्रसंसा करे रहय । चन्द्ररकला देवी के जगा जगा चरचा होवय । चन्द्ररकला पेपर पढ़ के खुस हो जाथे । चन्दा ल बताईच । चन्दा ह फोटो अखबार म छपे देख के परसन्न हो जाथे । चन्दा ह दस बारा महिला मन ल बताईच, फोटो छपे हे । बड़े धमाके दार खबर रहय । रायगढ़ जिला म अच्छा असर पड़िच । पुलिस अधीक्षक ह थानेदार के ट्रांसफर कर देथे । महिला आंदोलन के रंग म पुलिस विभाग म दाग लग गे । पुलिस विभाग महिला अपराध के कार्यवाही म सतर्क हो गय ।
चन्द्ररकला सरिया म एक कच्चा मकान पाँच हजार रूपिया म अऊ आधा एकड़ खेत पाँच हजार म खरीदथे । मकान म महिला मंडल के कार्यालय खोल देथे । खेत म साग सब्जी महिला मंडल द्वारा लगाथे । बढ़िय फूल गोभी, टमाटर, भटा, मिर्च, मुरई होथे । महिला मन दो हजार रूपिया के साग भाजी बेच के महिला बैंक म जमा करा देथे । महिला बैंक से गरीब, आदिवासी, अनुसूचितजाति के महिला मन ऋण देथे । बहुत सारे महिला मन आत्मनिर्भर बन जाथे । कलेक्टर हर्षंमंदर ह गोपनीय रिपोर्ट लेके, विस्व बैंक से दस लाख रूपिया अनुदान महिला मंडल सरिया ल देथे । चन्द्रकला देवी के काम से कलेक्टर बहुत खुस हो जाथे । महिला मंडल ल महिला स्वास्थ्य एवं बाल विकास के काम भी मिल जाथे । सत प्रतिसत सिसु स्वास्थ्य के प्रथम पुरस्कार भी सरिया महिला मंडल ल मिलथे ।
कलेक्टर साहब केन्द्र म सरिया मंडल के काम ल मॉडल बनाके भेज देथे । चन्द्ररकला देवी के नाम देस विदेस म होय लगथे । चन्द्ररकला देवी महिला विकास के पर्यायवाची बन गय रहय । कुछ बी हो सारंगढ़ महिला मंडल सरिया महिला मंडल के बुलावा मिलत रहिच ।
सारंगढ़ अऊ सरिया म महिला अईताचार म कमी होगे रहय । साहूकार मन के धंधा बंद होगे रहय । पुस्स मन चन्द्ररकला देवी से जले लगिन । कई गंभीर सिकायत कर देथे । चन्द्रकला जवबाब दे देथे । चन्द्रकला आफिस म काम करत रहिच । त ओतके बेरा पूछत पूछत कामदेव आ जाथे । चन्द्रकला कका के पाँव छूथे । सुखी रहो । चन्द्रकला कईथे, कि कक आज तक कहाँ कहा रहे । कामदेव बताथे । बेटी जूट मील बंद होय के बात मय अमृत जोसी लेबर लीडर के संग रायपुर के खरोरा खनिज मजदूर के काम करे लग गेंव । अमृत जोसी के संग मिल के काम करत रहेव । खरोरा म गिट्टी खदान हावय । खदान श्रमिक संघ बना के मजदूर मन के सेवा करत रहेंव । जोसी मोला बड़े भाई मानय । मयभी बड़े छोटे भाई मानथंव । खरोरा म एक दो जादा श्रमिक काम करत रहिन । खदान मालिक मन अबड़ सोसन करय । झमन ओकर काजिव रोजी मजदूरी देवात रहेंन । हमार संगठन बहुत मजबूत होगे रहिस ।
कामदेव बताईछ । अमृत जोसी को साथ मजदूर आंदोलन के प्रसिक्छन होय चम्पाद बिहास अऊ कलकत्ता बी दो महीना प्रसिक्छन लेके आय हन । प्रसिक्छण म शंकर गुहा नियोगी भिलाई, दल्ली राजहरा भी हमार साथ रहिस । छत्तीसगढ़ से हम पाँच श्रमिक नेता रहेंन । बहुत बढ़िया प्रसिक्छन देय रहिन । रूस अऊ चीन के श्रमिक नेता भी प्रसिक्छन देईच । बहुत ज्ञान मिलिच । अमृत तो अंतरराष्ट्रीय श्रमिक संगठन के कार्यकारिणी म सदस्य चुने गय हे । खरोरा म राजनीतिक पार्टी म श्रमिक संगठन के सक्ति बढ़त हे कहिके, रोके बर सिकायत करत रहिन । साजिस के तहत संगठन के दो फाड़ करवा देथे । एक फाड़ के श्रमिक मन अमृत के निवास स्थान म डकैती डलवा देथे अऊ अमृत के पिटाई करके, जान से मारने के धमकी देथे, खरोरा छोड़े कहिथे चले जाथे । थाना म रिपोर्ट अज्ञात व्यक्ति के जुर्म दर्ज हो जाथे । कोई कार्यवाही नी होईच त ओहर जान के डर से खरोरा छोड़ के अपन गाँव बरोंडा माना आ जाथे । मय भी रायगढ़ आगे हंव । अमृत के चार पाँच लाख रूपिया नुकसान होगे । चार लाख रूपिया श्रमिक के माहवारी वेतन देय बर बैंक से लाय रहिच । खरोरा के श्रमिक संघ के कार्यालय म तोड़ फोड़ करके तहस नहस भी कर देथे । कोई जगा बेईठे बर नई रहय । बहुत नुकसान हम ल होगे रहिस । अमृत जी ओजस्वी वाणी, सतनाम अमृत वाणी से प्रभावित होगे मय भी सतनाम पंत म दीक्छित होगे हंव । एक दम सादा सरबदा, दारू, मांस, मछली, चोंगी, बीड़ी, सब छोड़ दे हंव,साधु संयासी जईसे जीवन होगे ।
चन्द्रकला कईथे, ठीक हे कका आज रात रूक जाव । अऊ बहुत बात करबो । राधा बाई ल कईथे, चाय, नास्ता ले आव । गरम भजिया दो प्लेट लाथे । कामदेव भजिया चना खाथे । चाय पीके बईठे रथे । चन्द्रकला कईथे, कल साढ़े पाँच बजे आ जा कोई काम होही त । यह घूम फिर के सहर देख के आ जाव । कामदेव नगरपालिका आफिस के सहर घूमे बर चल देथे । तहसील कार्यालय देख के तरिया के पार म पीपर के रूख के नीचे थक के बईठ जाथे । एक झन घूमत आके बईठ जाथे । कामदेव नमस्ते करथे । दुकालू पूछथे कहाँ से आय हच । कामदेव कईथे, रायगढ़ ले आय हंव । मोर भतीजी ह नगरपालिका म बड़े बाबू हे । दुकालू कईथे चन्द्रकला देवी हरे । हाँ हाँ । ओकर नाव गाँव गाँव म फेमस होगे हे । सरिया क्षेत्र म लईका लईका मन जानत हे । ओकर काम बढ़िया हे । ओहा महिला मन ल जागृत कर दीच । कामदेव अऊ पूछथे । अऊ का का होत हे ऊहां । सब ठीक ठाक हे भाई ।
कामदेव घूमत घामत तरिया ले बाहीर भीतर होत नगरपालिका आ जाथे । साढ़े पाँच बजे चन्द्रकला देवी आफिस छोड़ देथे । कामदेव के संग घर आ जाथे । कामदेव से परिचय चंदा देवी बारे से कराथे । चंदा ह टपले कामदेव के पाँव छूथे । सुखी रहा के आसीस देते । चंदा कईथे, कहाँ से आवत हे । चन्द्रकला कईथे, चंदा, मोर कका ह रमता जोगी बहता पानी ऐ । जहां खाय ल मिलिच ऊँहे रूक जाते । मजदूर नेता ऐ । जीवन भर जूट मील म खटिच । जूटमील बंद होय के बाद रायपुर चल दिच । रायपुर जाके सतनाम धर्म म दीक्छित होगे हे । पंडित बन गे हे । कुछ खाय पीयय नहीं । यहाँ तक लहसून नई खावय । चंदा कईथे, आज मोर घर कका ह खाहय । चन्द्रकला कईथे चंदा मोर फुवा (दीदी) ह बहुत पहिली सतनामी बनगे हावय । मय बचे हाँव । चन्दा कईथे, दीदी जउन ला कोनो समाज म ठउर नई मिलत ओहा सतनामी समाज म समा जाथे । सतनामी समाज म सभी जात के लोग हे । छत्तीसगढ़ म उंहे के मन सतनामी बनिन । फेर साहू, तेली, कुर्मी, राउत, सोनार, लोहार मन काबर सतनामी मन से छुआछूत मानते मोर समझ म नई आवत । हिन्दू समाज ह सतनामी मन ला पाकिस्तान जईसे समझथे । कामदेव कईथे, सब पोंगा पंडित मन अपन बेपार चलाय बर अलग कर देहे । सतनामी समाज अंध विस्वास नई मानय । वैज्ञानिक ढंग से सोचथे, वैज्ञानिक चिंतन हे । संत गुरू घासीदास के सिद्वांत, दर्शन, चिंतन आज भी प्रासंगिक हे । मोर विचार हे आज जादा जरूरत हे ।
चन्दा कईथे, ठीक कहत हव कका । मय जात हंव खाय के तियारी करथ हंव । चन्द्रकला कहिच बने सोहारी, बबरा बनाबे । चन्दा चल देथे । कामदेव कईथे, चन्दा नोनी बढ़िया हे । चन्द्रकला बताथे । महिला मंडल के अध्यक्ष । गाँव के बढ़ किसान हे । खाय पीये के कोई कमी नई ऐ । कामदेव कईथे तहूँ तो सरिया म जमीन खरीदे हच । चन्द्रकला कईथे, आधा एकड़ ह । मकान हे । कामदेव कईथे, मय रहि जाहेंव । महिला मंडल के आफिस हे । ठीक कोई बात नई ऐ । चन्द्रकला बताथे पूरनिमा के जबलपुर म लड़का होय हे । ओकर पति ह एस.डी.ओ. टेलीफोन्स हे । कामदेव कईथे, बढ़ीया पति पाये हे । चन्द्रकला कथे हां किस्मत वाली रहिच । चन्द्रकला कथे । बाबू जी ह रिटायर होगे हे । गोसाला के दूध बेचे के काम करत हे, चन्द्रसेन ह सहयोग करत हे । दूध म पानी मिलाके दो किलो दूध होटल म बेच देथे अपना खरचा निकाल लेथे । घर के खरचा चल जात हे । रहे के घर भी बनवा देहंव .
चन्दा हे खाना खाय बर बुलावा भेजथे । चन्द्रकला कईथे, कका हाथ मुँह धो ले । चल चलिन । चन्दा परछी म खटिया म बईठाथे । मस्त बढ़िया चारों ओर से घेरा वाला मकान, कुआँ बारी । अंगना के बीच म तुलसी के चौरा । चौरा के किनारे म जैत खाम छोटकन सफेद झण्डा फहरावत रहय । कामदेव उठ के जयखाम के परनाम करथे । चन्द्रकला कईथे, टेटकी बुआ के के ठन लईका हे । कामदेव कईथे, चार लड़का अऊ तीन लड़की हे । सबके सादी बिहाव कर डारे हे । न दहेज के झंझट न ताम झाम सादी के । सतनामी समाज आत्मनिर्भर समाज हे । सादी विवाह म कोई करचा नई होवय । ओकर सेती बुआ ह निपटा डारे हे ।
चन्दा ह परछी म पीढ़ा म बईठाथे । लोटा, गिलास म पानी लाथे । चन्दा थाली म सोहारी, बोबरा, मालपुआ, बरा परौसिच । चन्द्रकला, कामदेव भूरी अऊ कुसवा मन बईठ के संग म खाईन । चन्दा सात बार परोसा देईच । कामदेव भर पेट भोजन खाईच । कामदेव ल बहुत दिन म मन पसंद खाना मिले रहय । चन्द्रकला कईथे कैसे लउहा बना डाले । चन्दा कईथे, भूरी के ददा भी संग देईच हे । चन्द्रकला कामदेव खाना खाके सो जाथे ।
चन्द्रकला कईथे, कका विधान सभा चुनाब आवत हे । सरिया से चुनाव लड़हूँ । टेटकी बुआ, चन्द्रसेन, गफ्फार भाई ले काम करे ल बोल के रखिबे । कामदेव कईथे, मय अमृत ल रायपुर से ले आहंव । वहाँ सतनामी वोटर के सख्या चालीस हजार से जादा है । ईसाई वोटर खातिर फादर ल इंदौर से बुलवा ले । मुस्लिम वोटर बर गफ्फार भाई ऐ, फेर महिला मंडल के घरो घर पहुँच हे । जीत आसान हे बस टिकिट को जुगाड़ करना हे ।
चन्द्रप्रकास नायब तहसीलदार के उज्जैन से स्थानांतरण रायपुर जिला के बिलाई गढ़ तहसील म हो जाथे । चन्द्रप्रकास ल कोई ब्राम्हन मन कोई लड़की नई देईन । पुस्पा बहुत परेसान होगे । जेकर घर लड़की देखे जावय । पिताजी के ईसाई फादर होय के कारण मना कर देय । पुस्पा ईसाई लड़की से बिहाव नई कराना चाहय । चन्द्रकला से मिले बर बिलाईगढ़ जाथे । पुस्पा कईथे, बेटी तहीं सुझाव दे । सादी कईसे होही । चन्द्रकला, चंदा ल बताथे । पुस्पा के पाँव छूथे ।
पुस्पा ल चन्दा ह सुझाव देथे, अखबार म विज्ञापन सादी के निकलवा दे । देख मिलत हे नई । जाती बंधन झन लिखवाबे । चन्द्रकला कईथे, बढ़िया सुझाव हे चन्दा कईथे, मोर मामा जी डिप्टी कलेक्टर दुर्ग म हावय । ओकर लड़की ह डाक्टर हे । यदि पसंद आहय त फोटो मोर पास हे । देख लेव । पुस्पा रायगढ़ जाथे । विज्ञापन मेरीज के दे देथे । पता – चन्द्रकला देवी, नगर पालिका कार्यालय सारंगढ़ म.प्र. नव भारत रायपुर से मेरिज के विज्ञापन छपे रहय । चन्द्रप्रकास के पास फोन आय लगिच । चन्द्रकला देवी के पास पचास लड़कियों के फोटो आ गिच । फोटो पस्पा अऊ चन्द्रकला देखिन । फेर पसंद नई आईच । सब काली, साँवली, कम पढ़े लिखे रहय । चन्दा ल दिखाथे । ओह ल पसंद नई आईच । कई जगा से पत्र भी आय रहय । छटाई म कई दिन लग गे । चन्द्रप्रकास ल दिखाथे । पसंद नई आईच ।
चन्दा ल पुसपा कईथे, तोर ममा के लड़की के फोटो दिखा । डॉक्टर भारद्वाज नाम रहय । चन्द्रप्रकास भी ह पसंद कर लेथे । फेर लड़की देखाव कोन, चन्दा कईथे, मय अपन बहिनी ल बुला लेंथव । चंदा ह सारंगढ़ से टेलीफोन मामी से बात करथे । मामा जी मिल जाथे । चन्दा कईथे मामा जी ब्राम्हण लड़का नायब तहसीलदार बिलाईगढ़ म पोस्टिंग हे । प्रेमलता ल देखे चाहत हे । एम.एल. भारद्वाज कईथे, मामी मय सतनामी छोड़ दूसर से बिहाव नई करंव । चन्दा कईथे, थोड़ा सोच के बताहूँ । पिताजी फादर हे इंदौर चर्च म । ऐ करे सेती ब्राम्हन मन लड़की नई देत ऐ । मामाजी कईथे सोच विचार के बतवो । चंदा कईथे मामाजी पढ़े लिखे होके जात पात म विस्वास करत हच । बाबाजी तो जाती विहीन समाज के कल्पना करे हे । हमन ओही म फंस जाथन । ठीक हे चंदा बेटी सोच विचार के बतात हन । प्रेमलता से पूछथे । बेटी चन्दा के फोन आईच हे । लड़का नायब तहसीलदार हे, ब्राम्हण जात के । दहेज बहेज नहीं चाही । यदि मोर मन आतिच त चंदा के घर चल दे । प्रेमलता कईथे ठीक हे पापाजी ।
भारद्वाज जी चंदा ल चिट्ठी लिख थे, के प्रेमलता रविवार के दिन पहुँच जाही । चन्दा बहुत खुस हो जाथे । पुस्पा देवी ल बताथे । चन्द्रकला खुस हो जाथे । अऊ रविवार के दिन सारंगढ़ आ जाथे । डॉ. प्रेमलता ह दुर्ग से रायगढ़ ट्रेन द्वारा अऊ रायगढ़ से सारंगढ़ बस म बईठ आ जाथे । चंदा ह रद्दा देखत रहय । समारू ह साग भाजी तोड़े कोला म गय रहय । डॉ. प्रेमलता दुवारी ले घुसीच । चंदा कथे, आ बहिनी आ बहिनी । प्रेमलता पाँव छूथे । चंदा सब हाल चाल पूछथे । सब ठीक बताथे । कईसे चलत हे । तोर डाक्टरी पेसा । पोटिया कला म दवाखान खोले हंव । रोजिना अच्छा कमाई हो जाथे । प्रेक्टिस बढ़िया चलत हे । दू चार सौ मिल जाथे । चंदा हाथ पाँव धोवाय बर कुँआ म ले जाथे । बढ़िया साग भाजी लगे रहय । केरा म घेरा उतरे रहय । प्रेमलता कईथे, दीदी बहुत बढ़िया घर हे । चंदा कथे । हाँ बहिनी किसान तान खाय पीये के हो जाथे । प्रेमलता कईथे दीदी तहूं त बी.ए.पास हच । नौकरी चाकरी काबर नई करत । चंदा कथे बहिनी सब नौकरी चाकरी करे लगही त घर, गाँव म कोन रईही । मय गाँव म रहिके महिला मन के सेवा करत हंव । मय गाँव म खुस हंव । रानी सागर म गाँव म न सहर म । दोनों के बीच म हे । प्रेमलता ल पानी पिया के बईठाथे । तीन चार खटिया म चादर बिछा के परछी म रख देय रहय । बहिनी आत हंव मय, तंय बईठ ।
प्रेमलता कईथे मय सुने हंव चन्द्रप्रकास के बाप हर फादर (ईसाई) बन गे हे । चन्द्रप्रकास बताथे, पिताजी के हिसाब से तो ईसाई हन । चन्दा कईथे नहीं प्रेमलता एमन अपन धरम नई बदले हे । हिन्दू धर्म मानत हे । यदि ईसाई मेम ल बिहाव करतीन त कई झन मन घूमत हे । चन्द्रप्रकास कईथे, आज हमन जात पात नई मानन । चन्द्रकला कईथे, प्रेमलता कोठार कोती जाके चन्द्रप्रकास के संग बात कर ले । चन्द्रप्रकास कईथे, नई लगय दीदी । मोर पसंद हे । प्रेमलता कईथे, चल बात कर लेंथन । चन्द्रप्रकास दूनो झन चलके कोठार म घूमत घूमत बात करथे । प्रेमलता पूछथे कि ब्राम्हण रीति रिवाजसे बिहाव नई हो सकय । हमन कट्टर सतनामी आन । बिहाव म आपत्ति करही । चन्द्रप्रकास कईथे, तय जईसे चाहंव वईसे सादी हो जाहय । पसंद तो करत हच । दूनो झन पसंद एक दूसरे ल कर लेथे । पुस्पा-चन्द्रकला, चंदा ला बता देथे । चन्दा कईथे अब हाँ होगे । बधाई देथे । चन्द्रकला पुस्पा ल कईथे, अब हम रिस्तेदार बन जाबो ।
चंदा ह बढ़िया अंगना के गोरसी म अंगाकर रोटी जारे रहय । मंहर, महंर महकत रहय । गरम-गरम-गाय के घी लगा के दिच अऊ टमाटर के चटनी । सब्बे झन चाट चाट के खाथें । चन्दा कईथे भाई साहब हमन किसान आदमी । जो घर म हे उही ल खिलाबो । पुस्पा कईथे, बेटी माँ, पिताजी से बात करके सादी पक्का करथे । हमन ला पसंद आगेय । दूनों के रूप, रंग ह मिलत हे ।
चन्दा सब झन ल खवा-पीया के बिदा करिच । पुस्पा, चन्द्रकला, चन्द्रप्रकास घर आ जाथे । चन्दा ह डॉ. प्रेमलात ल कहिच पसंद आईच । बने हट्टा कट्टा हे । रूप रंग अच्छे हे । नौकरी करत हे । काल परमोसन होके डिप्टी कलेक्टर बन जाही । मामा जी भी नायब तहसीलदार रहिच । प्रेमलता कईथे, सादी के बाद कोई तंग तो नई करही । चन्दा कईथे, बहिनी घर म कोनो नईऐ । पुस्पा देवी ह संग म रईही । कतका दिन के महमान हे पचहत्तर साल के डोकरी हे कब मर जाहय भरोसा नईए । चन्द्रकला दीदी ल गोदी लेय हे । ओह ह नौकरी करत हे । लाखों के सम्पत्ति हे । ठीक हे दीदी । बाबूजी, दाई ल पसंद आही त करहूँ, नई तो नई । माँ बाप राजी होना चाही, तभी सादी होही ।
चन्दा ह समारू ल बताथे ठीक हे संबंध बन जाहय तब ठीक हे । प्रेमलता अपन घर रायगढ़ से दुर्ग पहुँच के सब ल बताथे । माँ तो ठीक हे फेर पिताजी ह ईसाई बन के फादर इन्दौर चर्च में हे । विदेसी मेम से तीन लड़की हे । सब विदेस म रईथे । करोड़ों के सम्पत्ति हे । एम. आर. भारद्वाज कईथे, कईसे बिहाव करबो । सतनामी समाज ह छोड़ नई देही । फेर दू टूरी बाँचे हवायं । प्रेमलता कईथे बाबू मोर उमर भी जात हे पैंतीस साल होगे हे । चन्द्रकला के चालीस से जादा उमर होगे हे । यदि समाज ल देखबे त मोर सादी नई होही । सब झन पसंद कर लेहे । प्रेमलात के माँ कईथे, ठीक हे बेटी यदि कहत हे, त बिहाव कर देहंव ।
एम. एल. भारद्वाज डिप्टी कलेक्टर दुर्ग हे, अपन मित्र डिप्टी कलेक्टर, राजकुमार टंडन अऊ टामनसिंह सोनवानी संयुक्त कलेक्टर से चन्द्रप्रकास के बारे म जानकारी पूछथे । चन्द्रप्रकास सीधा-साधा, ईमानदारी अधिकारी राजस्व विभाग म जाने जाथे । सब कोई बताथे अच्छा लड़का हे । सिरफ उमर भर जादा रईथे । रूप रंग गोरा आकर्षक व्यक्तित्व रहय । टामनसिंह कईथे ठीक सादी जम गे । भारद्वाज खुद बिलाईगढ़ जाके सम्पर्क करथे । पहुत आदर सतकार करथे । पुस्पा से भी मिलाथे । प्रेमलता के माँ भीजाय रथे । पुस्पा ल कईथे, मेडम यदि सादी करबो तो समाज के मन विरोध करही । मय सोचत हंव यदि तुमन के सहमत होही त । अभी मार्च महीना के सुरू म फागुन माह के पंचमी, छठ, सप्तमी के तीन दिन के मेला गिरौदपुरी म भराही । जेमा समाज के महंत, गुरू गोराई, प्रमुख लोग जुरही । मा. अर्जुनसिंह दी आवत हे । कलेक्टर अजीत जोगी घलो आही । समाज के मंत्री बंशीलाल घृतलहरे, विधायक धनेश पाटिला जी अऊ कई सांसद मन आही । गिरौदपुरी म जैत खम के फैरा लेके बिहाव कराके, सबके आसीरबाद भी मिल जाही । कोई कह भी नई सकय । अंतरजातीय विवाह म प्रमाम पत्र अऊ पाँच हजार रूपिया सासन से मिलही । पुस्पा देवी, चन्द्रप्रकास तियार हो जाथे । भारद्वाज साहेब कईथे, सब मेला म मिलके अपन रिस्तेदार मन ल आहा । पुस्पा देवी कईथे, सर आप मन ही हमर परिवार हव । भारद्वाज साहब दुर्ग आ जाथे ।
पुस्पा देवी, चन्द्रकला ल बताथे, गिरौदपुरी मेला म आदर्स बिहाव होही । न ताम झाम, न बैण्ड बाजा लाखों लोग के बीच म बिहाव होही । अर्जुनसिंह मुख्यमंत्री, कई मत्री, सासंद मन आसीरबाद देही । कलेक्टर कमिस्नर उपस्थित रईही । चन्द्रकला कईथे माँ बहुत बढ़िया । अऊ सादी के खरच ले बचत होही । रायगढ़ म एक बढ़िया पार्टी दे देथे । मय भी छुट्टी ले लेहूं । चन्द्रकला कईथे माँ बहू के बर कपड़ा, लुगरा, सोना, चाँदी के जेवर बनवाना सुरू कर दे । सौ ग्रा सोना के जेवर बनवा दे । माथे म बिन्दी, कान के कुण्डल, दो अंगूठी, एक हार, चाँदी के पैर पट्टी, झुमका, बिछिया, कमर पट्टा, नथनी भी बनवा दे । बहू ल सोना म लाद दे । समाज के मन देखते रह जाय । ब्राम्हन मन जल के मर जाहय । सादी होय के बाद म मजाक उड़ाही । अभी तक कई झन से बात होईच, फेर ईसाई ल टूरी नई देन कह दिच । ओकर बाप जरूर ईसाई बाद में होय हे, बीज तो ब्राम्हन के हे । अब बड़े होगे त ईसाई कहिथे ।
चन्द्रप्रकास के पास फादर फ्रांसिस के पत्र आथे, बेटा दूसरी माँ रोमा के अकाल ह्दय गति रूक जाय ले मृत्यु हो गय हे । एक माह से जादा होगे । लड़की मन आय रहिन अऊ विदेस चल दिन । मय अकेला हंव । पूरा सम्पत्ति बेच के रायगढ़ म आके बसीहंव । करीब करोड़ के धन सम्पत्ति हे । मय मरणासन्न हंव । तय सम्पत्ति ल ले जाव । मय कुछ दिन के बाद म रायगढ़ जाहंव । पुस्पा देवी, चन्द्रकला मन बहुत रोथे । कईथे जईसे भी हो, घर के सदस्य रहिच । बहुत मान सम्मान देय रहिच । चन्द्रकला कईथे, दाई, रोमा माँ ह चन्द्रप्रकास के बेटी लेके आही । तय देख लेबे । रोमा ह चन्द्रप्रकास ल बहुत चाहत रहिस । चन्द्रप्रकास कईथे दीदी रोमा माँ अच्छी थी । उसकी आत्मा को सांति प्रदान करे ।
फादर फ्रांसिस इंदौर से रायगढ़ जाथे । कावर मकान मालूम नई रहय । गोसाला के पास ऐती ओती देखत हय । रामदेव देख के पूछथे । काकर घर ल देखथ हव । फादर कईथे, पुस्पा पाण्डेय के मकान कहाँ हे । फादर ल रामदेव घर ले जाथे । फादर हम मान संग संग रहत रहेन । चार कमरा म उमन रहत रहिन । तीन कमरा म हमन रहत हन । रामदेव पानी पिलाथे । एक कमरा साप करके, साफ चादर बिछा देथे । फादर पूछथे । रामदेव पहिचानत हच । हाँ महराज । सी.एम.ओ. के लड़का आय । पुस्पा देवी के पति । बहुत दिन के बाद म आय हावय । मय भी रिटायर होगे हंव । फादर पूछथे अऊ कोन कोन जीयत हे । रामदेव बताथे । महराज तूंहर जमाना के सियान म सब झन मरगे हे । पंडित मुकुटधर पांड़े जी हा बाँचे हे । ओहू ह खटिया धर लेहे हे । कल मय दूध अमराये बर गे रहेंव । पंडित जी के पाँव दबा के आय हंव । ओकर संग कोई नहीं रहय । डोकरा बिचारा अकेला तड़पत रथे । दिनेश पांड़े ह कभू कभू जात रईथे । पर सेवा जतन नई करय अपन मस्त पड़े रथे । फादर कईथे ओ तो बड़े साहित्यकार हे । हाँ पंडित जी देस भर म नाम हे । मय दूध पहुँचाथे जाथंव त भीड़ लगे रईथे साहित्यकार मन के । रायगढ़ साहित्यिक नगरी होगे हे । राजा चक्रधर सिंह के बाद रायगढ़ ल पंडित मुकुटधर पांड़े अऊ पंडित लोचन प्रसाद पांड़े के नाम से जाने जाथे ।
रामदेव फादर ल चाय पिलाथे । रमौतीन ह आके पाँव पड़के कईथे, महराज पुस्पा दीदी ल छोड़ के कहाँ चले गय रहे । बहुत परेसान होई च दीदी ह । बिहाई होके भी विधवा जईसे रहिस । इंहा के मनखे मन बहुत सताय हे । आज मरे के बेरा म भी सताय न नई छोड़य । रमौतीन कईथे महराज जेवन कईसे रहही । फादर कईथे जउन पका लव । मय तो सन्यासी जईसे हावंव । रामदेव ल बताथे । मोर दूसर पत्नी रोमा के देहांत दू महिना पहिले होगे । मय अकेला होगे व मरे के बेरा बेटा के पास रहिहंव । रामदेव ह भोजन कराईच । बहुत दिन के बाद भात खाय रहिच । रायगढ़ मातृभूमि के पानी अऊ चावल के सौधी महक से आनंद के अनुभित होथे । फादर फ्रांसिस रात म सोचत सोचत सो जाथे । रामदेव दरवाजा खटखटाथे । महराज तेल लगा देथंव । महराज ह थक गे रहय । रामदेव बढ़िया मालिस करथे । जल्दी नींद पड़ जाथे । रामदेव दरवाजा ओधा के अपन कमरा म जाके सो जाथे ।
रामदेव चन्द्रकला से टेलीफोन म बताथे । फादर इंदौर से आ गे हे । पुस्पा देवी, चन्द्रकला, चन्द्रप्रकास, रायगढ़ आ जाथे । फादर बहुत रोथे । पुस्पा देवी बहुत समझाथे । चन्द्रकला, चन्द्रप्रकास कईथे, बाबूजी इहाँ सगम में रहना हे । फादर के चोला ल उतार फेंक अऊ ब्राम्हन बन जा । बलराम अवधराम पांड़े बन जा । फादर बहुत सोचथे विचारथे । चन्द्रकला भोजन पका के खिलाथे । रात म अपन अपन कमरा म सोये लगथे । फादर के लिये अलग कमरा साफ सुथरा करिच । चन्द्रकला के संग पुस्पा सोहवं कहिथे आवत रहय । चन्द्रप्रकास अपन कमरा म सोगे । चन्द्रकला कईथे, दाई जान पिताजी के संग सोबे । पुस्पा ह्मित करके कमरा म जाके बईठीच फादर कईथे आव पुस्पा । मय तोर साथ अन्याय करें हवं । जवानी भर तो संग नई देय सकेंव । फेरमरे के बेरा म एक हो जाईन । पुस्पा गोड़ म गिर जाथे । फादर ह्दय से लगा लेथे । रात भर विचार विमर्स करथे । पुस्पा पति पाके खुस हो जाथे । पति के सुख चालीस साल बाद मिले रहय । पुस्पा बहुत खुस होथे । पुस्पा कईथे, स्वामी ये दाढ़ी, बाल मुड़वा के, गौरीसंकर मंदिर म चल पूजा करके हिन्दू धर्म म आ जा । अब साथ रईबो । फादर रात भर बहुत सोचिस । फादर दुविधा म पड़गे । फादर ह निर्णय लेथे । सुबह चाय पीये बईठे रहय । पुस्पा कईथे, रामदेव जा तो नाई ल पकड़ के ले आव। दाढ़ी मूंछ, बाल मुड़वाना हे । रामदेव चौक से नाई बुलवा लेथे । फादर के बाल, मूंछ, दाढ़ी साफ करके चुटई छोड़ दे रहय । पुस्पा फादर के ऊपर गोबर पानी छिड़कीच । गंगा जल म नहवाईच । बाथरूम म साबून म रगड़ रगड़ के नहवाईच । पुस्पा ह गौरीसंकर मंदिर ले जाके भगवान के पूजा करवाईच । पंडित जी चंदन के टीका लगाथे । नारियल तुलसी के प्रसाद देथे । फादर ल पूरा पंडित बना देथे । फादर ह अपन नाम पुराना नाम बलराम पाण्डेय रख लेथे ।
पुस्पा, बलराम पांड़े ल लेके कई मंदिर जाथे । केलो नदी म जाके नहवाथे । सिवलिंग म जल चढ़वाते । बलराम लईका जईसे करत रहय । बलराम के नवा जीवन सुरू होत रहिस । पूजा करत करत दिन के बारा बज गे रहय । चन्द्रकला ह बाबूजी बर धोती कुरता कोसा के लाय रहय । बलराम ह धोती कुरता म पूरा पंडित बन गे रहय । पहिली फादर के कोट, पेंट रहय । सब ला चन्द्रप्रकास ह केलो नदी म जाके फेंक देथ । फादर के सोने के क्रास रख लेथे । ईसाई धर्म के पुस्तक क्रास, स बल पानी म डूबा देथे । बलराम पांड़े बर गीता, हनुमाल चालीसा, रामायण, महाभारत, मनुस्मृति खरीद के लाथे । पुस्पा साथ म रामायण के पाठ कराथे । दिन भर रामायण के पाठ के बाद, खीर, पुड़ी, दाल भात के भोजन देथे । पुस्पा ह मांसाहर ल त्याग करके संकल्प कराथे । सुद्ध साकाहारी बना देथे । पुस्पा ह रात म बलराम पांड़े के खूब सेवा करथे । बलराम जी पत्नी के सेवा से खुस हो जाथे ।
दूसर दिन चन्द्रकला अऊ चन्द्रप्रकास अपन अपन ड्यूटी म चल देथे । पुस्पा अऊ बलराम बच जाथे । रामदेव घर के साग, सब्जी खरीद के ले आवय । पुस्पा कईथे, पांड़े जी चल बाजार कोती जाबो । धीरे धीरे पैदल चल के, राज फोटो स्टूडियो जाथे । गफ्फार भाई दुकान म बईठे रहय । गफ्फार भाई नमस्ते पुस्पा देवी जी । पुस्पा देवी बलराम पांड़े से परिचय कराथे । ये मोर पति ये । चालीस साल बाद रायगढ़ आय हे । इंदौर म फादर चर्च में रहिच । आज हिन्दू धर्म म आगे हे । पूजा पाठ कराय हंव । दूनों झन के एक फोटो खींच देतेच । गफ्फार भाई दोनो झन के फोटो ले लेथे । पुस्पा कईथे यदि अच्छा ओहे त बड़ा फोटो बनवा देबे । बलराम रायगढ़ के नया होगे रहय । कोई नई पहचानय । मालूराम ल बाद म पता चलथे । घर म मिले बर आथे । बातचीत करके चल देथे । पुस्पा देवी बहुत खुस रहय । बढ़िया बढ़िया चीज बना बना के खिलाथे । पत्नी, पति दोनों प्रसन्न रहिथे ।


text:
गुरुवार, 7 जनवरी 2016
मतलाहा पानी
दीवान, दीवान रहिस। राजनीति के पक्का खेलइया। कभू ए डहर कभू ओ डहर। जेन तरफ परला भारी रहय उही म समा जाय। दीवान के चरितर ल सब जाने पर ओकर मेर बोले के अउ आदमी ल पटाया के अतेक गुन रहय के अपनेच बात ल सच कहवाय ले नइ चुके। सही सही बात तो इही रहिस के समारु के परिवार के जम्मों बोट रामधीन ल गे रिहीस अउ दीवान के परिवार के बोट चुनाई म हारे मंगल ल गे रिहीस। पर दीवान एक डहर रामधीन ल कहाय मंय मोर परिवार समेत तोला बोट दे हंव तब तंय जीत पाय अउ दूसर डहर रामधीन ल कहाय मोर घर के जम्मों वोट गिस तो हे पर का करबे तोला समारु के परिवार के वोट नई मिल पाइस तेकर सेती तंय हार गेस।
दूनों पारा के बीच म रहय समारु के घर बारी। जीते रामधीन पंचाइत म बइठते ही परस्ताव लाइस के जेकर जेकर घर दुआर अतिक्रमण म बने हवय ओला तोड़ना हे। ऐकर साथ मंगल घलो दे लगिस। काबर के दूनों के दुश्मन बने रहय समारु। अउ गांव भर म ककरो घर दुआर अतिक्रमण के चपेट म आये केसंभावना बने त ओ रहय समारु के घर दुआर। माथा पीट लीस समारु। कोन - कोन ल समझाय के ओहा जीतइया ल बोट दे हे। कलेचुप रहय अउ मन - मन फिकर म जरत रहय। जब ले पंचाइत म अतिक्रमण तोड़े के बात चले लगिस तब ले समारु ल अपन उजाड़ दिखे लगीस। मेहनत - मजदूरी करके परिवार के पेट पोसने वाला करे त करे का। काकर - काकर संग लड़े। गाँव भर के लोगन सरपंच के पक्ष म। समारु ल पंचाइत म बलाये गिस। समारु एक कोंटा म जा के बइठ गे। सरपंच किहिस - समारु, तंय अतिक्रमण करके घर बनाये अउ बारी रुंधे हस। तोला बारी के रुंधना अउ घर दुआर ल तोड़े ल परही।
- मंय कते मेर अतिक्रमण करे हंव। मंय तो उही ठीहा म घर बनाय हंव जेन ल पहले के सरपंच ह मोला दे हे। रहिस बात बारी के त आधा म मकान बनाय हंव अउ आधा म बारी हे।
- सब के तो परचा पट्टा हे, तोर काबर नइ हे। परचा पट्टा नइ हे मतलब तोर घर दुआर अउ बारी अतिक्रमण म बने हे।
- बीस बरिस होगे रहत। अब तुम्मन ल अतिक्रमण लगत हे। ये नियाव नई हे सरपंच साहेब।
- बीस बच्छर म चार चुनई आगे। अलग - अलग सरपंच बइठगे पर तंय काबर परचा - पट्टा नइ बनवाय।
- अर्जी तो देय रहेव। नइ बनिस त मंय का करंव। कहू त अर्जी तहूं मन ले दे देहू।
- जइसे तोर मर्जी बोट बर चलिस वइसने मर्जी तंय अभू चलाना चाहत हस। जब जेन ल मन आय बोट दे दे अउ जब मन आये अर्जी दे दे।
- कसम किरिया खाके कहत हंव मंय अर्जी देय रहेवं अउ बोट घला आपेच ल दे रहेवं।
- हम तोर बात ल नइ पतियावंन।
- सही सही होथे, तुम्मन मानो के मत मानो।
- तोला अपन घर दुआर तोड़े ल परही। ये मोर निरनय नई हे। ये निरनय पंचायत के आवय। गाँव वाले मन के आवय।
समारु समझ गे ओकर सुनने वाला कोनो नइ हे। ओहर उठिस अउ अपन घर कोती आगे। बुधयारिन ओकर लुगई चांउर ल तोसकत रहय। अंगना म धम्मा ले ठाड़े खटिया ल गिरइस अउ ओमा बइठ गे। समारु के तेवर ल समझत बुधयारिन ल देरी नइ लगिस। पूछीस - का होइस पंचाइत म ...।
- का होही, मोर घर बारी ल तोड़े बर सब किरिया खा ले हे।
- तुमन कुछू नइ केहेव।
- कोनो सुने त न, पंचायइती राज आय। पंचायइत म जउन निरनय होगे उही आखिरी आय। चाहे ओहर तिनका भर सच भले मत हो।
- कब टुटही ...।
अब समारु रकबकागे। कहिस - तंय तो अइसे पूछत हस मानो तहूं पंचाइत के डहर हस। कइसे टुटजाही मोर घर दुआर। बीस बच्छर ले रहत आवत हंव।
कलेचुप होगे बुधियारिन। जानत रहिस। समारु सुधवा बर सुधवा हे अउ कहूं अपन म आ गे त ककरो नइ सुने। नाक के फुलगी म गुस्सा फनफनाथे अउ का करत हे तेकरो सुध नइ रहय। कलेचुप ओहर चाउर निमारे लगिस। समारु अब चुप बइठे म अपन अहित समझे लगीस पर करे ता करे का। ओला सुरता अईस मनसा। ननपन के संगवारी। परोसी गांव म जा के बस गे रिहीस। समारु मुड़ भर के लउठी ल धरे पहुंच गे मंनशा मेर। मंसा ननपन के संगवारी ल देख के बड़ खुश होइस। दूनों संगवारी गले लग के मिलिन। उंकर आंखी म आंसू आ गे। प्रेम के आंसू, अपनपन के आंसू, बहुत दिन बाद मिले के आंसू। मंसा किहिस - सब बने बने तो हे न समारु।
समारु ओकर ले अलग होवत किहिस - क बताव मंनसा। तहीं बने करे जउन मोर गांव ल छोड़ के आ गे।
- तोला तोर गाँव म का तकलीफ होगे।
- राजनीति , कुटनीति हावी होगे हे। आदमी के पहिचान आदमी नई कर पावत हे। भाई - भाई दुश्मन बनगे हे। मोर घर बारी ल टोरे के पंचाइत म निरनय होगे हे। नानकुन झोपड़ी बनाय हंव। लोगन मन के महल अटारी हे। मोर आंखी ककरो घर बारी म नई गड़े मोर झोपड़ी म जम्मों गांव वाले मन के आंखी गढ़ गे हे।
- अइसन काबर .... ?
- सरपंच कहिथे, चुनई के बेरा मंय उनला वोट नई दे हंव। हरोंडा मंगल कहिथे तंय वोट नई देस तेकर सेती मोर हार होइस।
- वोट तो स्वतंत्र निरनय हे। फेर येमा तोर झोपड़ी तोड़े के बात काबर।
- लोगन मन कहन लगे हे, मोर झोपड़ी बारी के पट्टा नई हे। जेन - जेन सरपंच बइठिन उनला अर्जी देंय। मोर परचा - पट्टा नई बनाइन त मंय का करवं। अब कहत हे ... मोर कर परचा पट्टा नई हे। अतिक्रमण म मंय निरमान करे हंव। बीस साल ले अंधरा मन ल नई दिखीस। अब दिखत हे।
मनसा ल सारी बात समझ आ गे। वोहर मुड़ भर लउठी ल देख के किहिस - कब टुटही तोर झोपड़ी ... ?
समारु अचरज म पड़गे। सोच के आय रिहीस - ओकर नानपन के संगवारी ओकर आंसू ल पोंछही। ओला सांत्वना देही पर इंही तो उही पूछे लगे रिहीस के कब टूटही तोर झोपड़ी । अचरज म मनसा डहर ल ओ देखे लगिस। मंनसा के सिरफ मुंह म ही नहीं आंखी ल घलोक हंसी दिखे लगीस। समारु के लउठी ल एक टक देख के किहिस - तोर मेर तो बड़ बड़े चीज हे अउ तंय डर्रावत हस ...।
आगू डहर मनसा कुछू कहितिस ओकर ले पहिली समारु ल समझ आगे। ओहर किहिस - मंय समझ गेंव संगवारी .. मंय समझ गेंव ...। अब मंय अपन ठउर लहुट हंव।
जब अपन गांव ले समारु चले रिहीस त निराश रिहीस। मन म पीरा अउ तन म सुस्त पन रिहीस। पर संगवारी घर ले लहुटत ओर मन म आशा, तन म जोस रिहीस। ओहर अपन गांव पहुंचिस। रद्दा म दीवान दिख गे। समारु अपन मेछाा ल जोर दार अइठिस। लउठी ल धरती म ठोकिस। समारु के रुद्ररुप ल देख के दीवान के सिट्टी पिटटी गुम होगे। समारु जे परकार के अपन रुप ल देखाय रिहीस। ओमा आक्रोश रिहीस। समारु दीवान ल टेरवा के देखत अपन घर मोहाटी म पहुंचिस अउ जोर - जोर से एक हाथ म धरे लउठी ल भुइंया म पटके अउ दूसर हाथ म मूंछ ल अइठत कहे लगीस - कोन माइ के लाल हे जउन मोर झोपड़ी ल टोरही ... आवव देखहूं तुम्हर राजनीति ल ...।
गांव के एक कान ले दूसर कान बात पहुंचिस। गांव के लोगन माजरा देखे खातिर समारु के घर कोती अइन। समारु के मइंता अउ भड़कते गिस। ओहर जोर - जोर से लउठी ल पटके लगीस। मेछा ल अइठ अइठ के ठाड़ कर डरिस। ओकर रौद्ररुप ल देख के गांव वाले मन के रुंआ कांपे लगीस। जउने मांजरा देखे ल अइस ओला लगीस - समारु के लउठी ओकरे मुड़ म गिरे बर तियार हे ...। सरपंच के कान तक बात पहुंचिस तब तक समारु के तेवर सातवां आसमान म चढ़गे रिहीस। सरपंच आरो ले असन समारु के घर कोती अइस। ओकर संग चार लंगुरुवा रिहीन। सरपंच ल देख के समारु किहिस - कइसे सरपंच, मोर झोपड़ी ल टोरे खातिर आय हस ?
सरपंच चुप .. ओकर एक चमचा किहिस - समय आही त तोला कहे ल नई परही टूट जाही तोर झोपड़ी ...।
समारु अपन पूरा औकात म आगे। जोरदार लउठी ल भुइंया म पटक। मूंछ ल अइठिस अउ थूंक दीस। समारु के अइसन रुप गांव म कभू कोनो नई देखे रिहीन। सिधवा ले महा सिधवा रिहीस समारु पर इहां तो आज ओकर अलगे रुप रिहीस। सरपंच ल समझत देरी नई लगीस। ओहर अपन चम्मच मन ल किहिस - चलो, जल्दी टरो इंहा ले ...।
संसकीत तो सबो के सबो होगे। ओमन लहुटे लगीन। समारु पूरा ताकत के साथ चिल्ला के किहिस - मोर झोपड़ी टोरे ल आय के पहिले अपन मुड़ म पागा बांध लेना ... मतलाहा पानी हवय ओला मंय साफ करहूं। अउ जोर दार फेर एक बार मुड़ भर के लउठी ल भुंइया म पटकीस ...।
जउन दिन ल ओ घटना घटिस। ककरो मुंह ले ये सुने ल नइ मिलीस के समारु अतिक्रमण म झोपड़ी बनाय हवै ....।
सदस्यता लें टिप्पणियाँ भेजें (Atom)


text:
भाग-तीन
छत्तीसगढ़, उड़ीसा म मानसून ह सक्रिय होगे, लगातार सात दिन ले झड़ी करे रहय । केलो नदी ह उफान मारत रहय । रायगढ़ शहर के निचली बस्ती अऊ नदी नरवा के तीर म बसे झुग्गी झोपड़ी कच्चा मकान म बह गय रहय । ऊँहा के मनखे ल ऊँच स्थान के स्कूल म ठहराय गय रहय । धान के फसल मन रेत पानी भर गय रहय । केलो नदी के पानी ह महानदी म जाके मिलथे । मांड नदी घलो चन्द्रपुर बालपुर संगम बनाय हे । चन्द्रपुर गाँव के आसपास इलाका ह बाढ़ म डूब गय रहय । बालपुर गाँव के नदी तीर के मकान मन नदिया म मिलगे रहय । पुरा ह बालपुर म घूस गे । भागा भागा होगे । सब झन जान बचाके भागिन । गाँव के बीच म पीपल के बड़े रूख रहय । थोरून ऊपर टीला म रइय । सब गाँव भर के जुरिया गे । जान बचाय बर भगवान से पारथना करे लगिन । चिन्तामणि पांड़े जमींदार परिवार मन गाँव छोड़के रायगढ़ म बसे गे रहिन । बाढ़ म बचे खुचे धान रूपिया पईसा रहिच महानदी के बाढ़ म बहिगे । अऊ सड़ गे । पन्द्रह दिन म बाढ़ के पानी उतरिच । सबके हाय जीव होईच ।
महानदी के बाढ़ म चारों खूटी पानी च पानी । महासागर जईसे दिखय । बड़े-बड़े पेड़ धारासाही होके बहगे रहय । बाढ़ के बिनास तो महानदी बसे तीर गाँव में देखे बर मिलय । जईसे पिरथी म पहिली महापरलय होय रहिस । सारा संसार पानी म डूब गे रहिस ओही । महानदी के बाढ़ ह बिनास लीली खेले रहिस । आसपास के गाँव ह पहिली ले खाली हो गय रहय । पसु पक्छी, रूख-राई सब बह गे रहय । मात्र बचे रहय, पीपर के पेड़ ।
अईसे बिनासकारी बाढ़ छत्तीसगढ़ उड़ीसा म पहिली बार आय रहय । का कहिवे । बाचे खुचे भूखा मन्से मन बीमार पड़य और भूख म मर जावैं । अइसे बिनासकारी बाढ़ ले मुक्ति पाय बर पांड़े जी के परिवार रायगढ़ के बैकुण्ठपुर म आके बस जाथे ।
पंडित मुकुटधर पांड़े जी ह पहिली ले नटवर हाई स्कूल म अध्यापक हो गय रहय । साहित्य साधना करय । राजा चक्रधर सिहं अपन दरबार म उनला दण्डाधिकारी बना दिच । पं. मुकुटधर पांड़े दरबारी कवि बने ले मना कर दिच । स्वाभीमानी रहिच । अपन आदत के अनुसार साहित्य सिरजन करय । छायावाद के प्रवर्तक साहित्यकार ऐ । हिन्दी साहित्य के चमकता सितारा रहिस । पांड़े जी ला साहित्य सिरजन के संसकार परिवार ले मिले रहिस हे । पूरा पांड़े परिवार साहित्य के सिरजन करय । बालपुर गाँव नदी के किनारे बसे हे । गाँव के चारों ओर आम के अमराई, पलास अऊ बबूल के घना जंगल दूनों कोती ले नदी भरे रहय । नदी में अपार पानी ही पानी रहय । देस विदेस के पक्छी म सीजन मन आवय अऊ जावय । पक्छी मन कलराव करय । आम अऊ पीपल के रूप म बसेरा बना के अंडा देवय । बच्चा बड़े होवय, उड़े लायक होवय त अपने देख उड़िके चले जावय। बड़ मनोहारी दृस्य रहय । साहित्य के वातावरण रहय । ऐकर प्रभाव पं. मुकुटधर पांड़े जी के ऊपर पड़े रहिस ।
पंडित मुकुटधर पांड़े जी ह बैकुंठपुर म रहय । गोसाला ले दूध पहुँचाय बर कभू-कभू कामदेव चले जवाय । मजदूर नेता रहे कारण सब झन जानत रहय । साहित्य कला प्रेमी होये के कारण कामदेव दूध पहुचा देवय । साहित्य अऊ कला म चर्चा करय । पांड़े जी हा सुन के बड़े परसन्न होईच । अऊ अपन पुस्तक ल पढ़े बर दिच । महानदी, कुररी के प्रति विस्व बोध के कविता ल पढ़ के कामदेव के दुनियाँ बदल गे । कामदेव कविता, कहानी, निबंध लिखें लगिच । संगीत में भी रूचि रहिच । बढ़िया तबला वादक ऐ । पं. मुकुटधर पांड़े जी की साहित्य साधन राजा बहुत प्रसन्न रहय । अकबर के नवरत्न जईसे राजा दरबार म कला, साहित्य, संगीत के कलाकार मन रहिन । रायगढ़ साहित्य कला के रूप छेत्र म देस भर म परसिद्ध होगे ।
रामदेव के खर्चा बड़गे रहय । सात आदमी के खर्चा वेतन से नई पुरय फेर लईका मन के पढ़ाई लिखाई । कामदेव ह घर खर्चा नई देवय । ऐती ओती खर्चा कर देवय । फेर एक लांघन दू उपवास के हालत आगे । रमौतीन पहुत परेशान रहय । कई-कई रात बिना खाय बीत जाय । टेटकी ह चपरासिन स्कूल म बने गे रहय । पुस्पा भौजी के कइना मान के पैंतालिस बछर के एक बिधुर रामसाय बारे से आर्य मंदिर म सादी कर लेथे । टेटकी ह अपन ससुराल मिट्ठमुड़ा म रहे लगथे । संत गुरू घासीदास के सतनाम धमर् म दीक्छा ले लेथे । सुद्ध-साकाहारी सात्विक विचार के हो जाथे । ओकर एको ठन लोग लईका नई होईच । रामसाय के पहिली डउकी के दू लड़की रहय । ओही मन पाल पोसैं । अपन घर म टेटकी खुस रहय । टेटकी के घर जाय ले रमौतीन ल काम बूता जाय करे ल पड़य । अऊ खाय नई मिलच ओकरे सेती बीमार रहय ।
रामदेव ह खर्चा पूरा करे बर कांजी हाऊस के रसीद के पईसा जमा नई करय । अऊ नकली रसीद छपवा के रसीद काटय । करीब साल भर ले कम रासि जमा करिच । मार्च महीना म निरीक्षक जाँच करिच, त पता चलिस कि साल भर म केवल दो हजार रूपिया जमा होय रहया । निरीक्षक के माथा ठनकिस । दूसर साल बीस हजार रूपया जमा होय रहिय । ऐ साल कईसे कम होगे । चार पाँच मोहर्रिर ल लाके जाँच करिच । त लगभग पन्दरा हजार रूपिया के गबन राशि निकरिच । रामदेव ल रूपिया जमा करके नोटिस दिच । फेर कहाँ ले जमा करितिच, घर म फूटे कौड़ी नई रहय । राशि जमा नई होय म रामदेव ल ससपेंड कर देथे । रामदेव मुँह लटकाये घर आथे । रमौतीन कईथे का होगे तोला । रामदेव कईथे मोला ससपेंड कर देहे । मय ह पन्दरा हजार रूपिया गबन कर देह हँव । घर भर म कोहराम मच जाथे । अब का हो ही । बिसाहिन कईथे, पुस्पा पांड़े मास्टरिन के पास जाथंव ।
पुस्पा ल बताथे कि पन्दरा हजार रूपिया के गबन कर दे हे रामदेव ह । निलंबित कर देहे । कइसनों करके बचा ले दाई । बिसाहिन बम फुकार रे रोये लगिच । पुस्पा बहुत सोच समझ के कईथे, जरूर रूपिया जमा नई होय ले, पुलिस थाना म रिपोर्ट हो जाही । रामदेव ल जेल हो जाही । पुस्पा बिसाहिन ल कईथे, रामदेव ल भेजबे । कईसे गवन कर दिस । रामदेव मुँह लटकाये पुस्पा के दुवारी म खरा हो जाथे । अवधराम पांड़े कईते । आ जा । तोला खोजत रहंव । कई दिन ले मालिस नई करे हच । पुस्पा के पास जाके रोवत रोवत बताथे भउजी मोला बचा ले । नईतो जेल हो जाही । अवधराम कईथे, ठीक हे ठीक हे । कल सब ठीक कर देहंव । निरीक्षक ल काल बुलाके लाबे । रामदेव बढ़िया मालिश करिच । पांड़े जी खुश हो जाथे । बाबू जी पुस्पा कहिथे । रामदेव ल पन्दरा हजार उधार दे देवव । धीरे-धीरे छूट दे ही । पांड़े जी कईथे, कईसे रामदेव तोला ईमानदारी ले काम करिबे कहे रहेंव । तंय बेईमान निकर गय रे । आँसू ढांरत रामदेव कईथे, महराज खर्चा नई पुरत रहिच । रमौतीन के इलाज म हर महीना जादा खरचा हो जाथे । तभो ले ठीक नई होय हे ।
दूसर दिन रामदेव ह निरीक्षक ले लेके पुस्पा पांड़े के पास जाथे । कईथे पन्दरा हजार रूपिया के रसीद काट दे, अऊ बैंक म जमा करा देवे । रामदेव जेल जाय ल बाचगे । अवधराम कईथे, साहेब ल कईवे एला बहाल करके स्कूल म चपरासी बना देवय । कांजी हाऊस ले हटा देवय । पुस्पा के तबीयत ठीक नई रहय । हाँथ पाँव दरद रहय । रामदेव आज तेल मालिस कर दे । बढ़िया सरसों तेल म लहसून डाल के गरम कर दे । ठण्डा हो ही तं लगावे । पांड़े महराज किंदरे ल चल दिच । पुस्पा ह हाथ पाँव के जोड़-जोड़ म तेल मालिश कराईच । पीठ, हाथ पाँव म मालिश करिच । मालिस बढ़िया करिच । कईथेष साठ साल के बुढ़िया होगे हंव । कुछ दिन रिटायर हो जांहव । मोर सेवा जतन तही ह करवे । मोर ससुर के ऊपर पन्चानवे साल से जादा होगे हे । बुढ़ापा बने ठकर-ठकर चलत हे । तोर मालिश से अच्छा हो जाथे । रामदेव कईथे, भउजी तही ह नौकरी लगवाये, अऊ तही ह बचाये । ओतके बेरा चन्द्रप्रकास अऊ चन्द्रकला पढ़ के आ जाथे । चन्द्रकला कईथे का होगे माँ तबीयत तो ठीक हे । बुढ़ापा म सरीर साथ नई देवय बेटी । जोड़ जोड़ बढ़ गये हे । तेल मालिस से दरद ठीक होथे ।
जुलाई म कालेज खुलथे । पुस्पा सेठ किरोड़ी मल शा. महाविद्यालय म लइका मन ल प्रथम वर्ष म भरती करा देथे चन्द्रकला अऊ चन्द्रप्रकाश ल भाई बहिन समझय । कालेज म छात्र संघ चुनाव होथे । चन्द्रकला अधिक नम्बर के आधार म कक्षा प्रतिनिधि चुने जाथे । काँलेज के सांस्कृतिक कार्यक्रम म चन्द्रकला बढ़ चढ़ कर भाग लेथे । चन्द्रकला के कत्थक नृत्य के बहुत प्रसंसा होथे । नाटक म भाग लेथे । खेल-कूद म आगू रहय । चन्द्रकला के नाम कालेज म परसिद्ध होगे । चन्द्रकला बी.ए.प्रारम्भिक प्रथम श्रेणई म पास हो जाथे । चन्द्रप्रकास भी प्रथम श्रेणी म पास होथे । बी.ए. द्वितीय वषर् भी उत्तीर्ण हो जाथे । बी. ए. अंतिम म प्रवेश लेथे । छात्र संघ चुनाव म चन्द्रकला खड़े होगे । चुनाव के प्रचार म दूनों गुठ के छात्रों म झगड़ा हो जाथे । मारपीट के साथ काफी तनाव हो जाथे । छात्र संघ चुनाव म भारी बहुतमत अध्यक्छ के चुनाव जीतथे ।
चन्द्रप्रकास पांड़े ह विजय जुलूस छात्र मन के निकालथे । फटाका, ताम झाम, बैंड बाजा के साथ निकालथे । रायगढ़ सहर म धूम धड़ाक हो जाथे । छात्रसंघ अध्यक्छ चुनाव हारे प्रत्याशी पप्पू अग्रवाल ह अपन साथी मन के साथ हमला बोल देथे । दूनों गूट म खूनी संघषर् होथे । चन्द्रप्रकास के सिर म चोट लगथे । चन्द्रकला के हाथ पैर म मामूली चोट रहय । लगभग चालीस छात्र अस्पताल म भरती रहय । कलेक्टर, पुलिस अधीक्षक, भेंट करें, अस्पताल आयें । मारने वाला छात्र मन ल गिरफ्तार करे अऊ घायल मन ल मिले बर आथे । रायगढ़ सहर में 144 धारा लागू कर दे रहय । पुस्पा अऊ रामदेव काफी चिन्ता करीन । अस्पताल म भरती चन्द्रप्रकास अऊ चन्द्रकला ल देखेबर गईन । चालीस छात्र मन भरती रहय । पुस्पा सब झ न से पूछिच । सब झन कहिन के चन्द्रकला के कोई गलती नई हे । पप्पू अग्रवाल अऊ साथी मन जबर दस्त हमला करे हें । हमला म बचाव तो करे ल परही । कई दिन कालेज म हड़ताल होगे । रायगढ़ सहर बंद होगे । सबके माँग रहय कि पप्पू अग्रवाल ल गिरफ्तार किया जाय । पप्पू अग्रवाल वोहिच रात रायगढ़ ले जबलपुर भाग गै । अस्पताल ले ठीक होके छुट्टी म अपन-अपन घर आ जाथे ।
पुस्पा ल रिटायर होये दू साल हो गय रहय । जो भी रूपिया पईसा मिलिच, बैंक म जामा करा दिस । अवधराम पांड़े जी बीमार पड़े के कारण सन्तान्वे वर्ष के उमर म काल कवलित हो जाथे । पांड़े जी को वसीयत के अनुसार सारे सम्पत्ति के मालिक चन्द्रप्रकास हो जाथे । पुस्पा अकेल्ला हो जाथे । चन्द्रकला अऊ चन्द्रप्रकास कालेज पढ़े जले जावत । दिन भर पुस्पा घर म पड़े रहय । कभू कभी रामदेव पुस्पा ल देख के चले जावय । पुस्पा सोचथे कि भाटापारा के मकान, जमीन ल बेचके रायगढ़, म मकान खरीद लेहंव । वईसी भी घर के खर्चा चलत नई रहय । चन्द्रकला कईथे माँ मय नगरपालिका म कलर्क के नौकरी कर लेहंव । नगरपालिका अध्यक्छ ले जान पहचान बनगे हे । मालूराम अग्रवाल नगरपालिका के चुनाव लड़ के आय रहय । चन्द्रकला के रूप रंग ला देखके मोहाय गय । मालूराम कईथे, काल मय मेडम पुस्पा के घर म आहंव ।
दूसर दिन मालूराम अग्रवाल पुस्पा मेडम के घर आ जाथे । कईथे मेडम तोर नोनी ह बहुत सुन्दर है । नगरपालिका म नौकरी माँगत हे । नौकरी मय तो लगवा देहंव, फेर मोर सेवा जिनगी भर करे ल परही । पुस्पा कईथे कईसे कहत हव अध्यक्छ महोदय । मालूराम अग्रवाल कईथे, चन्द्रकला ल विधायक भी बनवा देहंव । पूरा खर्च मय उठाहंव । पुस्पा कईथे, सेठ जी एकर ददा-दाई ल पूछ ले बताहंव । मालूराम ल चाय पिलाके बिदा कर देथे । चन्द्रकला कईथे माता जी जो सर्त रखते, मोला मंजूर नई ए । भले मय भूखे मर जाहंव । फेर अइसन नौकरी नहीं करव । पुस्पा ह रमौतीन ल देखे बर जाथे । घर के सब्बेंच बीमार पड़े रहय। रमौतीन दस दिन ले उठे नई रहय । पुस्पा रामदेव ल बहुत फटकारथे। हाय मोला बताय काबर नहीं । रामदेव के दाई ददा मन सौ बरिस पार करके मर जाथे । रामदेव ह कोनो किसिम ले क्रिया कर्म ल निपटाथे । पाँच पंच ल भोजन कराके दसकमर् करथे । चन्द्रकला ल पता नई रहय के रमौतीन अऊ रामदेव के पिता हे । काबर बचपन से पुस्पा देवी ह पालत पोषत रहिच । पुस्पा ह पढ़ाईच लिखाईच अऊ नौकी भी लगवावत रहिच । रामदेव ल कईथे रमौतीन ल अस्पताल ले जांव । ये ले कुछ पईसा । सरकारी अस्पताल म रमौतीन ल भरती करा देथे । एक महीना म ठीक होके आ जाथे ।
रमौतीन के बीमारी म चार पाँच सौ रूपिया दवाई ओखर के लग जावय । कई हजार रूपिया के उधार म बूढ़ गे रहय । रमौतीन के टूरी चन्द्रबदनी ह भात रांधय । घर के काम ल बने कर लय । दसवीं तक पढ़े रहय । लड़का चन्द्रसेन ह ग्यारहवी तक पढ़ेगे रहय । लहंग लंढ़ग अवाढ़ गरदी करत घूमत रहय । रामदेव ह ददा अऊ दाई के मरे ले गोसाला के काम भी करै । दूध बेच के काम चलावै । रमौतीन ठीक होये ले, गोसाला के गोबर, कचरा, चन्द्रबदनी के संग साफ करै । जईसे तईसे घर ह चलत रहिस ।
मालूराम अग्रवाल ह चन्द्रकला ल नगरपालिका म कलर्क बना देथे । चन्द्रकला तेज तर्रार, नाक म माछी नई बैठे देवय । चन्द्रकला जब सम्हर पकर के जाय, देखनी हो जाय । अईसे लगय, कोई सिनेमा के हीरोइन जात रहय । आफिस, दफ्तर अऊ तहसील कलेक्टर कार्यालय म चन्द्रकला के रूप रंग अऊ गुन के चर्चा होवय । चन्द्रकला ह बड़े बाबू दीक्षित ले काम सीखय । दीक्षित कहय बेटी काम सीख जाबे त जिनगी भर काम आही । मन लगा के काम सीख गे । सबे पुरूस कर्मचारी मन तीर आय के कोसिस करैं । फेर चन्द्रकला ह घास नई डालय । मालूराम हे बार बार चन्द्रकला ल आफिस म बुलावय । सब कर्मचारी देखत रहय । आपस म कानाफूसी करय के अध्यक्छ महोदय ह पटाय के कोशिश करत हे । फेर ओला सफलता नई मिलत हे । चन्द्रकला ह फटकार देवय । कहय अध्यक्ष महोदय कहै, मैं तोर संग बिहाव रचाहूं । गलती काम नई करंव । मालूराम बहुत लालच दिच । तभो ले वोहर नहीं मानिच । अईसे तईसे कई साल बीत जाथे ।
इन्टरभू खातिर चन्द्रप्रकास पांड़े ह, म.प्र. लोकसेवा आयोग के परीक्षा रायपुर म देते । परीक्षा पास हो जाथे । साक्षात्कार इंदौर म जाथे । पुस्पा कईथे बेटा आजकाल बिना रूपिया के कोई काम नई होवै । पईसा के जुगाड़ करे बर परही । चन्द्रकला पुस्पा विचार करथे । जईसे भी हो पईसा के जुगाड़ करके इंदौर जाना हे । चन्द्रप्रकास के नौकरी लगवाना हे । बहुत चारों तरफ जान पहिचान से पईसा माँगय । फेर ओमन कहय बीस हजार रूपिया अभी नईये । पुस्पा कईते बेटी चन्द्रकला मोर बात मानबे का । मालूराम सेठ जी से रूपिया उधार माँग ले । बहुत पईसा वाला हे । चन्द्रकला कहिथे दाई तई ह माँग । रामदेव ल पुस्पा कईथे, अध्यक्छ जी बुलाय हे कहिथे ।
रामदेव नगरपालिका के दफ्तर म अध्यक्छ के कमरा म पुस्पा पांड़े के पात कहि देथे । मालूराम कईथे, मेडम ल कहिबे । आज रात के 9 बजे के बाद आहंव । रामदेव पुस्पा ल बता देथे । पुस्पा ह मस्त खाना बनाय के देखत रहय । ठीक रात दस बजे मालूराम ह दरवाजा के संकरी ल खटखटाथे । चन्द्रप्रकास पाँव छूथे । पुस्पा देवी आ के सोफा म बईठाथे । चन्द्रप्रकास ह बईठक म पाँव छूके बईठ जाथे । बेटी तय बात कर । मय खाना लगावत हंव । मालूराम ल दाई बेटी बढ़िया भोजन कराथे । पुस्पा देवी ह अपन बात ल रखिते । मालूमराम जी कईथे बीस हजार रूपिया अभी तो नई हे । कहीं ले जुगाड़ करे बर परही । पुस्पा देवी ह हाथ पाँव जोड़थे । चन्द्रकला ह चिरौरी बिनती करथे । ठीक हे कहिके चल देथे । पुस्पा देवी कहिथे बेटा तोर नाव म भाटापार म दूमिंजला मकान हे ओला बेच दे । चन्द्रप्रकास कईथे दाई अभी कोन लेही, फेर किराया दार मन खाली भी नई करय ।
पुस्पा पांड़े अऊ चन्द्रप्रकास बिहंचे के पेसेन्जर म भाटापारा चल देथे । किरायेदार किशनमल मोटवानी ल कईथे, आप लोग मकान खाली कर देवें । मकान ल बेचत हंव । किसनमल कई बार खरीदे बरकह चुके रहिस । अवधराम पांड़े ह नहीं कह देवय । किशनमल कईथे, तीस हजार रूपये म मोला बेच देवव । पुस्पा देवी पचास हजार रूपिया बोलथे । चन्द्रप्रकास कई दलाल मन से बात करथे । कोई तीस हजार से ज्यादा नई बोलय । बहुत सोच बिचार के पुस्पा कईथे, बेटा तोला ऐ घर म रहना नईये । फेर नौकरी के बात हे । तोर मन आतिच त बेच दे । चन्द्रप्रकास कईथे दाई तय जईसे जाहबे, अईसे कर मय तो बहुत परेशान होगे हंव । यदि पईसा के जुगाड़ नई होत हे, मोर किस्मत म छोड़ दे । पुस्पा कईथे, बेटा ऐ चीज बस काबर काम आही । अगर तोर नौकरी लग जाही त जीवन भर काम आही पुस्पा अऊ चन्द्रप्रकास हताश हो जाथे ।
किशनमल मोटवानी ह कईथे, पांड़े मेडम पईसा के जुगाड़ नई होत हे । यदि रजिस्ट्री करा दे तो मय रूपिया पन्दरा हजार दे सकत हंव । आजकल रायपुर जाके रजिस्ट्री करा देव । पुस्पा कईथे ठीक हे । दूसर दिन उपपंजीयक कार्यालय म रजिस्ट्री हो जाथे । आधा रकम दे देथे । पन्दरा हजार रूपिया लेके रायगढ़ चले जाथे । चन्द्रकला ल बताथे कि पन्दरा हजार के बेवस्था होय हे । चन्द्रकला कईथे, माँ ज्यादा परेशान होय के जरूरत नइऐ । मय कोन दिन काम आहूं । एक भाई के नौकरी लगाय बर मय तन भी बेच सकत हंव । पुस्पा के आँखी ले आँसू आ जाथे । चन्द्रप्रकास ल कईथे, देख तोर दीदी ह पईसा के जुगाड़ करे बर अपन ल गिरवी रखे बर तियार हे । इंदौर जाय बर पाँच दिन बाँचे रहय, मालूमराम ह मौका के तलास म रहय । चन्द्रकला कईथे सेठ जी तोर शर्त माने के लिये तियार हूँ । फेर मोरो सर्त हे । मोर घर, मकान, पक्का, बनवा देबे। मोर जीयत ले खाना, खरचा देय ल लगही । मोर नाव एक लाख रूपिया के फिक्स डिपाजिट म जमा करादे । सेठ जी कईथे, अभी तो नही हो सकय । पर मय वादा करत हंव । जो बात बोले हच, मय कर देहंव । चन्द्रकला कईथे, बीस हजार रूपिया माँ के हाथ मे देदे । हमन इंदौर जाथ हंव साथ म चल । वही होटल म रूकबो । मालूराम तियार हो जाथे । मर तोर भाई ल नौकरी लगवा देहंव । पी.एस.सी. मेम्बर साहब पहिचान के हे । चन्द्रकला कईथे तब अतेक नाटक काबर करवाये । मालूराम कईथे, नाटक तो तुमन करत हो । पुस्पा देवी ह करत हे । यदि मोर बात ल मान लेते त अतका भटके ल का पड़ितिच । चन्द्रकला कईते । दाई रूपिया के बेवस्था हो गय हे । सेठ जी संग म इंदौर जाहंव कहत हे । पुस्पा कईथे ठीक हे बेटी काम हमर हो जाही ।
दूसर दिन रायगढ़ से बिलासपुर ट्रेन म बइठ के चले जाथे । बिलासपुर से इंदौर ट्रेन में जाथे । छत्तीस घंटा के बाद म इंदौर पहुँचथे । बस स्टेन्ड के पास मया होटल म दो कमरा बुक कराथे । स्नान करके मालूराम तियार होगे । सब झन तियार होके । पी.एम.सी.मेम्बर साहब के पास जाथे । मेम्बर साहब रायगढ़ जिला के निवासी रह । मालूराम कईथे, मेम्बर कईथे, ठीक हे आप लोग आये हो । इहां दलाल के चक्कर म मत परिहा । इहां दलाले दलाल घूमत हे । नौकरी के नाम म करोड़ों रूपिया कमा लेवत हे । आप मन जईसे आय ह वईसे चले जाव । चन्द्रप्रकास कईथे, दो दिन बात साक्छातकार हे । साक्छातकार के बाद वापस रायगढ़ चले जाथे । मालूराम जी कईथे, पार्टी फंड का चंदा तीस हजार लाय हन । मेम्बर साहब कईथे, ये सब नई चलय भाई । यदि तुमन नई मानत हव, भगवान बजरंग बली के मंदिर म चढ़ोत्तरी चंढ़ा के चले जावंय । भगवान के भोग समझ के प्रसाद ग्रहण कर लेही । ऐला मंदिर बनवाये के काम आ जाही । मांय पईसा ल नई छुवंव । चन्द्रप्रकास नाम व रोल नम्बर दे दे । चन्द्रकला ह रोल नम्बर व नाम लिखके देथे । पुस्पा कईथे बेटी काम तो हो जाही । मालूराम कईथे, मय आय हंव कईसे काम नई हो ही ।मालूराम चन्द्रकला, पुस्पा ल कईथे तुमन मोरे काम ल करिहां त बनही । रेजी डेन्सी कोठी ले बस स्टेंड होटल म चल देथे ।
हाथ पाँव धोके मालूराम कईथे, मंदिर सामने हावय चला दर्सन करे जाबो । पुस्पा कईथे, चवल सब झन दर्शन करीन । महामाया, गणेस के भव्य मंदिर रहय । सिव मंदिर पास म रहय । सिव लिंग के फेरा लेके चन्द्रकला कहिथे तहूं ह संकल्प ले कि तय हम जीयत भर एक दूसर के साथ देबे । पति पत्नी के रूप म रईबो । पुस्पा देवी कईथे, ठीक हे मय गवाह बने हंव । चन्द्रप्रकास भी ह गवाही रईही । चन्द्रप्रकास कईथे माँ का होत हे । मय समझ नई पावत हंव । पुस्पा कईथे, बेटा तोर नौकरी लागाय के सौदा होत हे । कईसे सौदा दाई । मालूराम जी ह बीस हजार रूपया देय हे । फेर बेटा बेस म कई हजार रूपिया उधार म देय हे । ओही पईसा के उधारी छूटे के संकल्प होते हे । पर माँ ऐ ला समाज तो नई मानहीं ।मोला समाज के फिकर नई हे । का समाज ह तोला पईसा देईच हे । नहीं । फेर समाज ल कोन पूछय । पुस्पा कईथे बेटा जऊन भगवान करावय । उही म हमन के भलाई हे । चन्द्रकला कईते । भईया समाज के मोला कोई डर नईये । मय जिनगी काट लेहंव । फेर मोर भाई के नौकरी लगना चाही । पुस्पा देवी भी कईथे, नौकरी लग जाय, सब उधारी छूट जाहय । चन्द्रप्रकास ल कईथे, देख चन्द्रप्रकास तोर दीदी ल अपन जिनगी ल गिरी रखत हे । तोला ऐकर बदला म चन्द्रकला के पालन पोसन करे बर परही । चन्द्रप्रकास कईथे ठीक हे माँ । एक भाई के लिये बहन गिरवी होत हे त मय काबर नई कहिहंव । चन्द्रकला के आँसू टपक जाथे । मालूराम कईथे चलव भूख लगथ हे, होटल म अराम से बात करवय ।
भोजन करके होटल म चले जाथे । पुस्पा देवी चन्द्रकला, चन्द्रप्रकास एक रूप म अऊ मालूराम सेठ जी एक कमरा म ठहरे रहय । पुस्पा देवी कईथे बेटी तुमन सोवव । चन्द्रप्रकास तयं साक्छात्कार के तियारी कर मंय बात करके आवत हंव । पुस्पा देवी ह सेठ जी से चिरौरी बिनती करथे । के चन्द्रकला के जगा म मय सेवा करे बर तियार हेव । मालूराम कईथे नहीं । मोला तो चन्द्रकला के सेवा चाहिये । ठीक हे सेठ जी फेर मोर बात माने ल परही । चन्द्रकला के जीवन भर पालन पोषण मकान, अऊ विधायक बनवाय परही । मालूराम हाँ कहि देथे ।
पुस्पा देवी ह रूप ले निकल के चन्द्रकला के पास आ जाथे । कईथे, सो गे बेटी । चन्द्रकला कईथे, नहीं माँ । आँख बंद करके गुनत रहेंव । किस्मत कहाँ ले कहाँ ले जाथे । मय सादी करके घर बसाहंव के सपना देखे रहेंव । बाल बच्चा के संग खेलहंव । घर बच्चा के किलकारी ले गुंजही । मौज मस्ती ले जीवन बिताहंव । पुस्पा कईते । बेटी सबके सपना पूरा नई होय । वइसे तोर सपना पूरा नई होवय । जरूर तोर प्रतिभा, कला, संगीत ला देखके विधायक चुने जावे । चन्द्रकला कईथे माँ कहाँ राजा भोज अऊ कहीं गंगू तेली । ओमन के पास कुछ भी नई ये । कईसे चुनाव जीत के विधायक बनिहंव । नहीं बेटी । यदि तय ठान लेवे त जरूर विधायक मंत्री बन जावे । पुस्पा कईथे, जाव विधायक बने के संकल्प करा ले । नईतो बाग जाही । मरद बहुत मीठे लबरा होथे । काम निकले के बाद पूछय नहीं । चन्द्रकला कईथे माँ विधायक बने के आसीस दे । राजनीति के दलदल म जीत के आँव । पुस्पा कहिथे । जा बेटी मोर आसीरबाद हे । युद्ध जीत के आबे । नारी अऊ पुरूष के अंतव्दंद के युद्ध ऐ । हमेसा नारी के विजय होथे । पुस्पा के आँसू टपक जाथे । एक माँ एक बेटी ल के सौदा करत हवं । चन्द्रकला घर म होथे त विदा करतेंव । बैण्ड बाजा बजतीज । डोली चढ़तीज यहां चल बेटी । विदा कर तोर पलंग तक पहुँचा देत हव ।
मालूराम रूप म परफ्यूम छिड़क देय रहय । बढ़िया सुगंध आवत रहय । चन्द्रकला जईसे कमरा म घूसते । भक ले सुंगध आते । वाह बढ़िया सेंट छिड़के हस । चन्द्रकाल पलंग म जाके बईठ जाथे । स्वागतम्, स्वागतम्, चन्द्रकला । चन्द्रकला पलंग म बईठ के गपसप मारथे । कईथे । काह सेठ जी बढ़िया मजबूरी के फायदा उठावत हच । बिना बिहाव करे सब काम करबे फबत हे । थोरकुन सोच, नरक जाय ल बच । नारी के मजबूरी के फायदा उठाना उचित नो हय । पुस्पा देवी के मजबूरी के फायदा उठात हच । मालूराम कईथे, देवी जी अईसे होतिच त मांय रायगढ़ म फायदा उठातेंव । फेर तोर माँ, भाई के संग म आय हंव । मय तो जबरदस्ती नई करंव । मय भी बड़े सेठ हंव । मोरो इज्जत हे समाज म । यदि तोर इच्छा नई हे त चलेजा । चन्द्रकला कईथे, फेर मोर भाई के नौकरी झन लगय । मोला विधायक के चुनाव लड़ना हे । तोला कांग्रेस से टिकिट दिलाना परही । जईसे भी हो । तोला काम करे बर परही । मालूराम कईथे, मेडम ऐ समझ जब भी चुनाव हो तय विधायक अऊ मंत्री बने । मोर जतक पूंजी हे लगा देहंव । सेठ जी तोर बड़े बड़े लड़का अऊ लड़की हे । तोर घरवाली मोटी, काली, थूलथूल हे । मोला देखही त का कहही । चन्द्रकला तोर बर अलग से मकान बनवा देहंव । साम सबेरे घर म अऊ रात तोर संग बिताहंव । मालूराम कईथे रात के बारह बजे गे हे । चल सोबो । चन्द्रकला कईथे, मयं समरपन करत हंव तोला जो कुछ करना या सेवा लेना हे ले ले । मालूराम अग्रवाल कईथे बाथरूप ले कपड़ा बदल ले ।
चन्द्रकला कपड़ा बदल के आ जाथे । चन्द्रकला के विस्वास बढ़ जाथे । कोई चीज के डर नई रहय । जीवन म एक न एक दिन समरपित होतेंव । चन्द्रकला के सुन्दरता, सरीर के बनावट, सुडोल सरीर, नरम नरम हाथ, ऊंगली, नाक नक्स सुन्दर । पास म जाके । स्पर्स मात्र ले आनंदित हो जाथे । मालूराम संतुष्ट हो के कईथे, मोर जीवन के आनंद के क्षण मिले हे । मय भूला नई सकंव । मालूराम ल कईथे, मुँह दोवय म मालूराम गर म पाँच तोला चैन ल पहिरा देथे । रात लाईट बंद करके सो जाथे । चन्द्रकाल म कली से फूल बन जाथे । जीये मरे के कसम खाये । चन्द्रकला रात जागरन के कारन देरी म जागिच । स्नान करके माँ के पास चल देथे । माँ के पाँव छूथे । माँ आसीरबाद देथे । विधायक बन । नाम कमा अपन माँ बाप के नाम ऊँचा कर । चन्द्रप्रकास साक्छात्कार के तियारी करत रहय ।
मालूराम ह एक दिन कईसे काटे जाय, मांडू जाय के योजना बना लेथे । पुस्पा देवी ल चन्द्रकला कईथे, दाई हमन घूमे मांडू जाबो कहत हन । रात रूक के काले सुबह आ जाबो । चन्द्रप्रकास के साक्छातकार 3 बजे शाम के हे । होटल म टेक्सी वाला आ जाथे । चन्द्रकला सूटकेस म कुछ लूगरा अऊ नाईटी रख के होटल ले निकल जाथे । पुस्पा कईथे बेटी घूम फिर के आ जावव । चन्द्रप्रकास कईथे जाना माँ तहूँ ह मांडू के किला देख के आ जावे । पुस्पा कईथे नही बेटा । चन्द्रकला ल जान दे । तोर संग तो रहना चाही । तंहू ह ठीक से तियारी कर । कईसे कईसे प्रश्न पूछथे, पता लगा ले । अच्छा तियारी करे लगथे । चन्द्रकला, कईथे जाथंव माँ । पाँव छूथे । जा बेटी जा हाथ हिलावत टेक्सी म बईठ के मांडू के लिये रवाना हो जाथे ।
टेक्सी धार रोज म दउड़े लगथे । जगा जगा बढ़िया ढाबा । पास पास म ढाबा म होटल ले सस्ता खाना मिलय । इंदौर ले टेक्सी मऊ छवनी पहुँचथे । मऊ म चाय पीथे । छावनी क्षेत्र म सैनिक बैरक, सैनिक गाड़ियां, तोप खाना, बरे बड़े युद्ध के पात खड़े रहय । मऊ ले गाड़ी धार रोड म दउड़े लगिच । मऊ ले घाटी पार करके धार पहुँचथे । धार के भोजसाला ल देखथे । कुछ देर बाद धार से मांडू के लिये चले जाथे । मांडू का किला पहाड़ी के ऊपर बने हे । चारों ओर पहाड़ी दूर दूर तक गाँव के नामों-निसान नहीं । टेक्सी किला के दरवाजा के पास रूक जाथे । किला ल बाज बहादुर ह बनवाये हे । किला खण्डहर होवत हे । पत्थर के मजबूत दीवार हावंय । कई घंटा तक किला ल देखय । चन्द्रकला कईथे वाह ! क्या सीन है । हरा, भरा सीन । दूर तक पेड़ ही पेड़ । चन्द्रकला कईथे सेठ जी अपने प्रियतमा के लिये बाज बहादुर सुल्तान ह किला बनवाय हे, तंय का बनवाबे । मालूराम कईथे, तोर यादगार म महुं ह बिलासपुर म मकान बनवा देहंव । थक हार के पेड़ के नीचे पथरा म बईठ जाथे । मांडू के किला देखे लाईक हे । पर्यटन विभाग द्वारा पर्यटन होटल किला म खोले हे । मालूराम कईथे, आज होटल म रूक जाथन, कल सुबेरे इंदौर चलबो । होटल म एक कमरा बुक कराथे । चाबी ले लेथे । चाय के आर्डर देके चल देथे ।
रूप पुराना किला के बड़े बड़े रूम को बनाय रहय । एकदम खुला, किला म तेज हवा आवय । होटल म मात्र चन्द्रकला मन रूके रहय । खिड़की खोलके देखिच । वेटर ह चायपानी लेके अ जाथे । रात म भोजन के आर्डर देथे । वेटर ल भेज देथे । चाय पीके चन्द्रकला बाथरूप म कपड़ा बदले चल दिच । दिन भर थके के कारण हाथ-पाँव पानी म साफ धोईच । आके पलंग म लेट जाथे । मालूराम ह स्नान करके बाथरूम से निकरथे । मालूराम ह थोड़ा कमजोरी महसूस करत रहिस । वीटा गोल्ड के केपसूल खाथे । चन्द्रकला कईथे, महू ल देना । एक केपसूल खा लेतेंव । रात के खाना साढ़े आठ बजे वेटर लगा देथे । भोजन करके सूते की तियारी करिथे । रात म मधिम लाईट जलत रहिथे । चन्द्रकला परफ्यूम, इत्र म छड़कथे, रूप बढ़िया महकथे । मालूराम कपड़ा उतार के पलंग म बईठथे । चन्द्रकला झूम जाथे, काबर पुरूष के हाथ ह गुदगुदी लगत रहय । चन्द्रकाल मुस्काईच । वहा क्या चीज हे । मय तो निहाल हो गयी । चन्द्रकला चूमे लगथे । चन्द्रकला गरम हो जाथे । दूनों झन संतष्ट होके सो जाथे । जीवन म सही आनंद एही ले मिलथे । आनंद के अतिरेक, प्रेम के अंतिम क्षण, ओ पल याद रहिथे रात देर सो जाथे । सुबह जल्दी उठ के स्नान, करके टेक्सी म बईठ के इंदौर ग्यारह बजे होटल पहुँच जाथे ।
पुस्पा ह पूछथे बेटी अच्छा हे मांडू, चन्द्रकला कईथे, बहुत बढ़िया हे माँ । तोला कल ले गय रहितेव मजा आ जातिच । पुस्पा कईथे, बेटी तुमन के संग दार भात म मूसर चंद भय नई बनंव । तुमन ल मजा नई आतिच । तुंहर मौज मस्ती के उमर हे । मय बाद म मांडू देख लेहंव । मालूराम कईथे, बहुत बड़े किला हे । बाज बहादुर महल देखने लाइक हे । चारो तरफ पहारे च पहार हे । घने कटे जंगल हे । पर्यटन विभाग के सस्ता होटल हे । जंगल म मंगल । जीवन के आनंद के दिन गुजरीच । पहली किस्सा कहानी म परी के आनंद खुसी होय के बात सुने रहेंव । पर मोला तो चन्द्रकला के संग स्वर्गिक आनंद आय हे । जीवन म खुशी के रंग जिंदगी अध्याय ह पूरा होइच हे । चन्द्रकाल कईथे, तोर संग म हमू ह स्वर्ग ल देख ले हेंन । जिनगी म कन्या अऊ कश्मीर ल घुमा देबे ।
चन्द्रप्रकास साक्छात्कार के तियारी करत रहिथे । चन्द्रकला कईथे, एक बजे हे चलव आटो ले लेथंव । वहाँ जा के कुछ पूछबे पाछबे । दो बजे पी. एस. सी. कार्यालय पहूँच जाथे । साक्छात्कार वाले लड़के ऊपर रहय । साथ म जवईया मन प्रतीक्षालय हाल म बईठे रहय । ऊमन चिन्ता रहय कि साक्षात्कार कईसे होय हे । एक लड़का बिलासपुर के विजय अनंत आईच । सब जुड़ जाथे । का का प्रश्न करिच हे । विजय अनंत कइथे, बोर्ड म पाँच झन विषय विशेषज्ञ मन बईठे हे । पहिली तो नाम शैक्षणिक योग्यता, खेलकूद, कहाँ के रहने वाला पुछथे । म.प्र. में कितने जिले हैं । महानदी कहाँ से निकलती है संत गुरू घासीदास के जन्म स्थान कहाँ हे । उनके सात सिद्धांत बताइये । जय स्तम्भ किसे कहते हैं । सफेद झंडा का क्या संदेस है । कामर्स के विशेषज्ञ प्रश्न करथे, प्रत्यक्षकर अऊ प्रत्यक्ष कर बताइये । सेल्स टेक्स अधिनियम कब बना था । परिवहन निगम क्या है । तीसरे विशेषज्ञ पुलिस विभाग के संबंध म पूछथे । चौथे विशेषज्ञ पूछथे भारत और चन युद्ध कब हुआ था । पानीपत का प्रथम युद्ध कब कहाँ हुआ था ? कलिंग युद्ध कब हुआ था ? मुहम्मद गेरी कौन था ? वियज बताथे जईसे बनिच प्रश्न के उत्तर मय दे हवं । चन्द्रप्रकास के पसीना छूट जाथे । मोर मुँह से आवाज नई निकरत रहिस । डर म गला सूख गे रहिस । पसीना, पसीना देख के अध्यक्ष महोदय एक गिलास पानी मँगाथे । अध्यक्ष एक अंतिम प्रश्न पुछते कि माननीय गणेशराम अनंत जी क्या लगते है ? विजय अनंत बोलथे मोर जाऊजी ऐ । तो जाओ विजय तुम्हारा चयन हो गया । दो महीना बाद नियुक्ति पत्र पहुँच जायेगा । विजय ह साँस ल जल्दी जल्दी लेत रहय । संहस भरहा बताईच । एक दूर के कुर्सी म बईठ के पसीना ल सुखवाईच । जब ठीक होगे त उठ के बाहर निकरिस । मालूराम कईथे, बाबू तोर नियुक्ति तो पक्का हे । का कहिबे भईया इंहा तो हजारों लोगन घूमत हे, हमन कोन खेत के मूली आन ।
चन्द्रप्रकास पांड़े ह ओही ढंग ले तियारी करथे । ठीक तीन बजे साक्छात्कार चालू हो जाथे । प्रतीक्षालय म बईठे रहय । एक, दो, तीन के बाद चौथे क्रम म चन्द्रप्रकास के नाम चपरासी पुकारिच । चन्द्रप्रकास सब ल नमस्कार करिच । सभी सदस्य लोग बोले बैठिये चन्द्रप्रकास पांड़े जी । आपका पूरा नाम बताईये ? चन्द्रप्रकास बलराम रामदेव पांड़े । अध्यक्ष बोलता हे यह बहुत ल्बा नाम हे । हां सर बहुत लम्बा नाम हे । मेरे माता पिता ने क्या समझ के रखा हे, वही लोग जानें । शैक्षिक योग्यता मार्कसीट इधर दीजिये । मार्कसीट देखकर सदस्य – आप तो सभी कक्षा में प्रथम श्रेणी में उत्तीर्ण हो । हयर सेकेन्ड्री, बी. ए. प्रथम श्रेणी, एम.ए. अर्थशास्त्र द्वितीय श्रेणी । क्या कारण हे ? आप अर्थशास्त्र एम. ए. अंतिम में पढ़ाई में कमजोर हो ? इसलिये प्रथम श्रेणी पास नहीं हुये । चन्द्रप्रकास- सर मेरी बदकिस्मती हेसर परीक्षा के समय मेरे दादा जी का देहांत हुआ था । ठीक हे, सदस्य बोलता है । दूसर सदस्य, केलोनदी कहाँ से निकलती है । चन्द्रप्रकास-सर रायगढ़ के पास, धरमजय घडुघोड़ा की पहाड़ियों से निकलकर मांड नदी में मिल जाती है । मांड नदी महानदी में मिल जाती है । रायगढ़ जिले के किस स्थान को नाम लोक कहते हैं । चन्द्रप्रकास, तपकरा क्षेत्र को । जशपुर के पास परसिद्ध औघड़ आश्रम कहाँ है । चन्द्रप्रकास – जशपुर नगर से 12 कि. मी. दूरी पर घने जंगलों की बीच सोगड़ा आश्रम है । सदस्य – आप आश्रम के बारे में कुछ जानते हो ? चन्द्रप्रकास – जी हाँ सोगड़ा आश्रम में अवधूत भगवान राम औघड़ बाबा के आसरम हे । तीसरे सदस्य – पांड़े जी आप सभी में प्रथम श्रेणी में उत्तीर्ण हे । बताईये ? राजस्व विभाग की पद संरचना क्या है ? चन्द्रप्रकास विचारने लगता है ? मुँह से जवाब नहीं निकलता । पानी माँगता है । चपरासी पानी लाता है । पानी पीने से गला तर हो जाता है । डर थोड़ा कम होता है । चन्द्रप्रकास-संभाग में कमिश्नर जिले में, कलेक्टर तहसील में एस.डी.एम. तहलीलदार, नायाब तहसीलदार, राजस्व निरीक्षक, अंतिम में पटवारी होता है । सदस्य, पटवारी के क्या काम है ? सर भू अभिलेख तैयार करना भू राजस्व वसूलना, किसानों की भूमि का खसरा नक्सा तैयार करना । सासकीय कार्यों का गाँवों में क्रियान्वयन करना । सभी सदस्य लोग हँसते हे । वाह पांड़े जी आपने भी सभी प्रश्नों का जवाब सही तरीके से दिया है । आप तो प्रथम श्रेणी में उत्तीर्ण हो । कहीं अच्छी जगह नौकरी लग जायेगी । जाईये । अपना मार्कसीट ले जाईये । इतना कहने पर चन्द्रप्रकास पसीने पशीने हो जाता है । मात्र जमीन में गिरना बाकी रहता है । जल्दी-जल्दी सीढ़ी उतरता है ।
चन्द्रकला, पुस्पा, मालूराम पुछथे । कईसे प्रश्न के जबाब देहे । सब प्रश्न के जवाब तो सही देदेंव । फेर सबोच सदस्य मन हाँसिन । अऊ कईथे, चन्द्रप्रकास आप तो प्रथम श्रेणी में उत्तीर्ण हे । कहीं दूसरी जगह नौकरी लग जायेगी । जाओ घर जाओ । चन्द्रकला, पुस्पा, ससंकित हो जाथे । मालूराम कईथे, साम के मय बंगला जाहंव अऊ पूछ के आहंव । चन्द्रकला, पुस्पा, मालूराम, चन्द्रप्रकास, कार्यालय ले बाहिर आ जाथे । टेम्पो बईठ के होटल आ जाथे ।
चन्द्रप्रकास मुँह लटहाय बईठे रहय । चन्द्रकला, पुस्पा समझाते बेटा तोर नियुक्ति हो जाहय । जा तय हाथ, पाँव धोके सिव मंदिर म भगवान के पूजा करलव। मालूराम अपन कमरा म चल देथे । चन्द्रकला भी हाँथ पाँव धोये बर बाथरूप म घूस जाथे । कपड़ा बदल के पलंग म बईठ जाथे । पुस्पा ह चन्द्रकाल ल कईथे बेटा हाथ मुँह धोके चल पीले । चन्द्रप्रकास नीचे उतर के मंदिर म दर्शन करे चले जाथे । भगवान से विनती करथे । भगवान मोर नौकरी लगवा दे । कोनो पद म हो जावय । पर नौकरी लग जाय । एक किलो मोतीचूर के लड्डू चढ़ाहंव । मालूराम कईथे मय मेम्बर साहब से मिलके आवत हंव . मालूराम जले जाथे । मेम्बर के बंगला के नगर सैनिक ल चौकीदार कईथे, साहब अभी नई मिलय । कब सुबह नव बजे आ जाईये । मालूरमा कईथे चौकीदार जी मय रायगढ़ ले आय हंव । जबरदस्ती मालूराम के चिट्ठी ल दिच । सैनिक कईथे । जा बुलाय ले । मालूराम जी मय रात म किसी ल नहीं मिलव । हमर पीछू सी.आई.डी., सी.बी.आई, एल.आई.बी. वाले पीछू पड़े रथे । ऐकर कारण हम न नई मिलन । मिलके त रात दिन भीड़ लग जाही । मय रायगढ़ जिला के मोर निवास स्थान जशपुर एक माह बाद जाहंव । रेस्ठ हाउस म मिलव । कोई घबराये के जरूरत नईये । यदि बजरंग बली चाही त ओकर काम बन जाही । इंदौर म तुमन झन रहवं । जल्दी घर चले जावव । मालूराम मुँह लटकाये होटल चल देथे ।
चन्द्रकला अपन माँ ल कईथे, दाई मोर मन कहत हे काम हो जाही । माँ बेटी के मेहनत रंग लाही । पुस्पा कईथे बेटी तोर बलिदान दे देहंव तोर करजा ह कईसे छुटाही । चन्द्रकला कईथे माँ तोर करजा के एक पईसा अभी छुटच हँव । माँ के करजा ल कोई छूटे नई सकय । मय प्रयास करे हंव । मोर भाई के नौकरी लग जाय । पुस्पा के आँसू टपक जाथे । चन्द्रकला ढांढस बंधाये । ये बरस नई ओही त अगले बरस जरूर हो ही । चन्द्रप्रकास ल कईथे, अगले साल से अच्छा तियारी कर बईठ ऐ । हाँ बहिनी । जरूर जादा तियारी करके बईठव । आदमी ह मिहनत कर सकत हे । फल तो भगवान दे ही । बहिनी तोर मेहनत अऊ माँ के आशीष मोर साथे हे । जरूर मोर नियुक्ति हो जाहय । ओतके बेरा मालूराम आ जाथे । चन्द्रकला कईते आव, आव बहादुर सिपाही । युद्ध जीत के आय हच या हार के । मालूमराम कईथे, न जीत न हार । रायगढ़ आवंत हंव कहिस ऊहे मिलवे । चन्द्रकला कईथे तोर मुँह लटके हे । चल ठीक हे । ऐ साल नई तो अगले साल । चल बहुत भूख लगत हे । मालूराम कईथे, खेती कोड़ के आय हच । तोला भूख जादा लगत हे । पुस्पा कईथे बेटा चन्द्रप्रकास चल भोजनालय में खाना खा के आबो, चन्द्रप्रकास, कईथे माँ आज स्पेसल खाना खाबो । ओहू ह त नीचे हावय । मालूराम कईथे चल बने होटल म खाबो । प्लेट सिस्टम होटल म चले जाथे । मालूराम वेटर ल बुलाथे । क्या क्या बना हे ताजा, सब्जी, क्य हे । वेटर कहता हे सर ये सूची हे देख लिजीये । चन्द्रकला कईथे, दो दाल फ्राई (देशी घी) दो मलाई कोप्ता, पापड़, अचार, दही, मक्के की रोटी, तंदूरी रोटी । मालूराम कईथे । तब तक टमाटर के सूप ले आव । सूप, सलाद और पापड़ वेटर रखकर जले जाथे ।
मालूराम कईथे, ऐ ह बीयर बार ये । चन्द्रप्रकास ल कईथे कुछ चलथे जी । बीयर, कभी कभी चल जाथे । चन्द्रकला ल कईथे, तोर बर बीयर मंगवात हंव । नहीं कहि देथे । बीयर के एक बोतल वेटर रख के चल देथे . चन्द्रप्रकास दो गिलास बीयर बनाथे । मालूराम कईथे चीयर्स, चन्द्रकला पानी के गिलास लेके कईथे, चीयर्स बढ़िया भोजन करके उठ जाथे । टेबल म बईठे योजना कल के बन जाथे । चन्द्रकला कईथे, काल दाई ल इंदौर घूमाय के योजना हे । काल टेक्सी लेके दिन भीर घूमबो । होटल म ओके । गप मारके अपन-अपन कमरा म सो जाथे । चन्द्रकला मौज-मस्ती के मूड म रईथे । मौज-मस्ती करत रात म कब नींद पड़ गीच, पता नई चलिच ।
क्रमशः
by-www.srijangatha.com


text:
जिनगी मा दान दक्छिना के घातेच महत्तम हावय, असल सुख-सान्ती दान पुन मा समाय हावय। हमर देश अउ धरम मा दान अउ तियाग के सुग्घर परमपरा चले आवत हे, भले वो परमपरा मन के नाँव अलग-अलग रहय फेर असल भाव एकेच होथे- दान अउ पुन। अइसने एकठन दान पुन करे के सबले बङ़े लोक परब […]
गोठ बात
दान-पुन के महापरब-छेरछेरा
मया-पिरीत के भूंइया छत्तीसगढ़,सेवा सद्भाव के मीठ अमृत छत्तीसगढ़,सोझ,सहज,सरलता के भूंइया छत्तीसगढ़,जिहां सिरजन,संस्कार,समरसता के बोहवत हे गंगा धार। इही निरमल धारा म हमर छत्तीसगढ़ के लोक परब अउ तिहार मन सिरजे हावय। हमर परब अउ तिहार मन खेती संस्कृति ले जुड़े हावय जउन ह मनखे ल मनखे संग जोर के कारज करथे। मनखे के हिरदे […]
मुक्का उपास
माघ महीना के अमावसिया ला मौनी अमावसिया कहे जाथे। एहा एक परब बरोबर होथे एखरे सेती एला मुक्का उपास के परब कहीथे। ए दिन ए परब के बरत करइया मन ला कलेचुप रहीके अपन साधना ला पूरन करना चाही। मुनि सब्द ले मौनी सब्द हा बने हावय। एखर सेती ए बरत मा कलेचुप मउन धारन […]
छेरछेरा के तिहार – लइका मन पारत गोहार
हमर भारत देश में पूजा पाठ अऊ दान के बहुत महत्व हे। दान करे बर जाति अऊ धरम नइ लागय। हमर भारतीय संसकिरती में हिन्दू, मुसलिम, सिख, ईसाई, जैन सबो धरम के आदमी मन दान धरम करथे अऊ पून कमाथे। हमर वेद पुरान अऊ सबो धरम के गरन्थ में दान के महिमा ल बताय गेहे। हमर छत्तीसगढ़ […]
तिल सकरायत
मकर संकरान्ति ला छत्तीसगढ़ मा तिल सकरायत तिहार के नाँव ले जाने अउ मनाय जाथे। अइसने एला तमिलनाडु मा पोंगल,आंध्रप्रदेश कर्नाटक मा संकरान्ति, पंजाब मा लोहिङ़ी अउ उत्तरप्रदेश मा खिचङ़ी परब के रुप मा मनाथे। सुरुज नरायन के मकर राशि मा जवई हा मकर संकरान्ति कहाथे। ए दिन सुरुज देव हा उत्तरायन हो जाथे। बेद-पुरान के हिसाब मा उत्तरायन ला […]
दान के महा परब छेरछेरा
ये संसार म भुइंया के भगवान के पूजा अगर होथे त वो देस हाबय भारत। जहां भुइंया ल महतारी अऊ किसान ल ओखर लईका कहे जाथे। ये संसार म अन्न के पूरती करईया अन्नदाता किसान हे। हमर छत्तीसगढ़ ल धान के कटोरा कहे जाथे। हमर सभ्यता, संसकिरीति म तिहार के बड़ महत्तम हाबय। हमर सभ्यता […]
कोठार देवता के पूजा
संगवारी हो, हमर छत्तीसगढ़ राज ह धान कटोरा धानी राज आय। कला धरम संसकिरिति अउ बहुत अकन रीति रिवाज ह हमर धनी भुईया के चन्दन कस म समाये हे। हमर भईया के गोटी माटी ह किसान मन के मेहनत अउ जागर टोर कमाई ले सोना हीरा जइसे कीमती रतन बन जाथे। तेखरे सेती हमर भुइया […]
हंडा पाय हे किथे सिरतोन ये ते लबारी
समझ नई परय काकर गोठ सिरतोन ये काकर ह लबारी, कोनों करते चारी, कोनों बड़ई त कोनों बघारथे सेखी अऊ हुसयारी। सियनहा मन ह गाँव के गुड़ी म चऊपाल जमाय रिहिस हे, मेंहा भिलई ले गाँव गेहव त ओकरे मन करा पायलगी करे बर चल देयेव। ओमेर शुकलाल, रामरतन, मनीराम अऊ किसन सियनहा बड़े ददा […]
दिनेश चौहान के गोहार : महतारी भाखा कुरबानी मांगत हे
हमन छत्तीसगढ़़ के रहइया हरन। छत्तीसगढ़िया कहाथन। वइसे हमर प्रदेस म कई ठी बोली बोले जाथे। छत्तीसगढ़ी, हलबी, भतरी, कुडुख, सरगुजिहा, सदरी, गोंड़ी आदि आदि। फेर छत्तीसगढ़ी बोलने वाला जादा हवंय। जब छत्तीसगढ़़ के भासा के बात आथे तौ छत्तीसगढ़ी के नांव ही आगू आथे। इही पाय के छत्तीसगढ़ी ल छत्तीसगढ़़ के राजभासा बनाय गे […]
अभार अभिनंदन अटल जी के (25 दिसंबर अटल बिहारी वाजपेयी के जनमदिन)
छत्तीसगढ राज के जनम 1 नवंबर 2000 के दिन होइस हे। लाखों-लाख जनता के आँखी के सपना जब सच होइस, पूरा होइस ता खुशी के मारे आँखी के आँसू थिरके के नांव नइच लेवत रहीस। कतका प्रयास, कतका आंदोलन अउ कतका संघर्ष के पाछू हमला हमर छत्तीसगढ राज हा मिलीस। छत्तीसगढ हा बच्छर 2000 के […]


text:
फिलिम के कहानी म एक परदेसिया अपन परिवार सहित छत्तीसगढ़ म आथे, इंहा आके छत्तीसगढ़िया किसान मेर गिड़गिड़ाथे नौकरी के भीख मांगथे। छत्तीसगढ़िया किसान ओकर दुःख ल देखे नई सकय, काबर कि छत्तीसगढ़िया मन सिधवा, भोला अउ दयालू रहिथेंं। ओ किसान ओ परदेसिया ल अपन घर म राख लेथे। धीरे-धीरे ओ परदेशिया ह पूरा गांव […]
फिलमी गोठ
जयंत साहू के गोठ बात : फिल्म सिनेमा एवार्ड बोहागे धारे-धार
छत्तीसगढ़ी सिनेमा म घलो अब पराबेट संस्था समूह डहर ले इनाम बांटे के प्रचलन सुरू होगे। बिते बखत पेपर म पढ़े बर मिलीस की छत्तीसगढ़ी सिने एवार्ड दे जाही। कोन कोन ह सम्मान के हकदार होही तेकर चुनई करे बर जुरी बने हे। जुरी म चुरी पहिनईया मन नही बल्कि पढ़े लिखे कलमकार मन हाबे। […]
मितान के मया देखे बर उमड़िस भीड़
‘मितान’ परंपरा ला अपन छत्तीसगढ़ी फिलिम ‘मितान 420’ मा संघारत फिलिम बनाए हे। ओखर बाते अलग हे। पहिली च दिन सिनेमा ला देखे बर अतका भीड़ उमिड़स कि देखइया-सुनइया के संग फिलिम के कलाकार, गीतकार, संगीतकार, अउ जम्मो छत्तीसगढ़ी सिनेमा ले जुड़े लोगन गदगद होगे। फिलिम के मनभावन गीत घलो चर्चा मा हे। जेमा से […]
फिल्मी गोठ : छत्तीसगढ़ी फिलीम म बाल कलाकार
एक-एक ईंटा, एक-एक पथरा, रेती-सीमेंट अउ बड़ अकन मकान बनाए के जीनीस ले मिस्री ह एक सुग्घर मकान, भवन, महल के निर्माण करथे। ठीक वइसने एक फिलीम के निरमान म नान-नान जीनीस अउ कई झन व्यक्ति के सहयोग ले होथे। फिलीम म बाल कलाकर मन के भूमिका ल घलो छोड़े नई जा सकय। चाहे वो फिलीम […]
फिल्मी गोठ: फिलमी लेखक अउ पारिश्रमिक 8 नव
छत्तीसगढ़ के फिलीम उद्योग म पटकथा अउ पटकथा लेखक मन बर उदासीनता दिखाई देथे। मानदेय के कमी या फेर फोकट म पटकथा लेना लेखक मन ल निरास कर दे हावय। बने लेखक अउ बने पटकथा के कमी के कारन इही आय। बने मानदेय के घोसना होय ले पटकथा पटा जही और छालीवुड म फिलीम के […]
फिल्मी गोठ : छत्तीसगढ़ी फिलीम म बाल कलाकार
एक-एक ईंटा, एक-एक पथरा, रेती-सीमेंट अउ बड़ अकन मकान बनाए के जीनीस ले मिस्री ह एक सुग्घर मकान, भवन, महल के निर्माण करथे। ठीक वइसने एक फिलीम के निरमान म नान-नान जीनीस अउ कई झन व्यक्ति के सहयोग ले होथे। फिलीम म बाल कलाकर मन के भूमिका ल घलो छोड़े नई जा सकय। चाहे वो […]
फिल्मी गोठ : फिलीम अउ साहित्य
को नों भी सुग्घर अउ महान फिलीम म या कहन कि जनप्रिय अउ मनप्रिय फिलीम म साहित्य के इसथान कहूं न कहूं जरूर रहिथे अउ कोनो फिलीम म साहित्य हे त निश्चित रूप ले वो महान कृति बन जाथे। हम बालीवुड के गोठ करन तब तो अइसन बड़ अकन फिलीम हा जुबान म आ जाथे, […]
फिल्मी गोठ : झन मारव गुलेल
ये बछर ह छत्तीसगढ़ राज बने के दसवां बछर आय। फेर ये दस बछर ह छत्तीसगढ़ी फिलिम के माध्यम ले छत्तीसगढ़िया मन के दस किसम के गति कर डारे हे। निश्चित रूप ले अइसन दृश्य ले बाहिर निकले के जरूरत हे। हम ये बात ल ठउका जानथन के बरसा के पानी ह तुरते उपयोग के […]
अश्लीलता के सामूहिक विरोध जरूरी हे
फिलमी गोठ आधा-आधा कपड़ा पहिरे टुरी मन के दृश्य के बहिष्कार होना चाही। अभी एखर बर कुछु नई करेन त ये मान लन कि ये बाढ़ हा हम सब ला बोहा के ले जाही। हमर मन बर बताए अउ देखाए बर कुछ नई रहहि, ऊटपटांग लिखना फिलिम के कहानी म मौलिकता के अभाव दिखना, दृस्य […]
फिलिम बनाबो फिलीम बनाबो
ये फिलिम वाले मन के चरित्तर हा अब तो छत्तीसगढ़िया मन के समझ ले बाहिर हे। काबर कि जउन फिलिम उद्योग म तरी ऊपर फिलिम ह बनत हे तउन ला देखे के बाद आम दरसक माने छत्तीसगढ़िया मन ला छत्तीसगढ़ी के सुवाद हा नई मिल पवत हे। जम्मो फिलिम हा बालीवुड ला कापी ऊपर कापी […]


text:
सौभाग्य योजना म घर मन ल बिजली कनेक्शन देहे के युद्धस्तर म काम करे के निर्देश
काली के बांचे समाचार। मुख्यमंत्री डॉ. रमन सिंह के अध्यक्षता म आज रात जिला मुख्यालय म जशपुरनगर म रायगढ़ अऊ जशपुर जिला मन के संयुक्त समीक्षा बैठक रखे गीस। जिला पंचायत के सभाकक्ष म आयोजित बैठक म मुख्यमंत्री ह अधिकारी मन ल प्रधानमंत्री सहज बिजली- हर घर योजना (सौभाग्य) के तहत दुनों जिला मन के सबो अविद्युतीकृत घर मन ल बिजली के कनेक्शन देहे बर युद्धस्तर म काम करे के निर्देश दीन। मुख्यमंत्री ह ये घलोक कहिन कि प्रधानमंत्री ग्राम सड़क योजना के जऊन सड़क मन के मरम्मत के जरूरत हे, उंखर मरम्मत मानसून के पहिली अनिवार्य रूप ले कर ले जाय। उमन कहिन कि असंगठित श्रमिक मन ल श्रम विभाग के योजना मन के तहत सायकिल अऊ सिलाई मशीन संग आन सामान वितरण बर विशाल शिविर घलोक लगाए जाए।


text:
भाग- पन्द्रह
चन्द्रकला देवी ह पुलिस अधीक्षक, कलेक्टर से जानकारी पूछिस । रायगढ़ सहर के पचास आदमी के मृत्यु के समाचार रहय । अउ लगभग आदमी घायल होय रहय । मालूराम अग्रवाल अउ पत्नी हा ट्रेन के डिब्बा म फंसे हे बताईस । रेल्वे के स्टेसन मास्टर से पूछताछ करिस । चन्द्रकला देवी ह पुस्पा दाई के संग चाम्पा रेल्वे स्टेसन बर कार द्वारा निकलिस । चन्द्रकला देवी ह दूनों हाथ के चूरी ल पथरा म कुचरिच, माँग के सिंदूर ल पोंछिस अउ रंगीन लूगरा के जगा सफेद लूगरा, बिलाउज पहिन के गईस, दो घंटा म चाम्पा रेल्वे स्टेसन, नदी के पुल के पास पहुँच जथे । दुर्घटना स्थान म आदमी मन के रेला लगे रहय । अपन अपन रिस्तेदार मन के पता लगावत रहय । लाईन से दू सौ लास रखे रहय । दुर्घटना ठउर के चीख-पुकार माते रहय । मातम छाए रहय । सबके आँखी म आँसू बोहात रहय । कलेक्टर, कमिस्नर, पुलिस अधीक्षक अउ बड़े अधिकारी मन आ गे रहय । रोटरी अउ लायन्स-रेडक्रास के कर्मचारी घायल मन के सेवा म लगे रहय । चीख-पुकार के वातावरण गमगीन रहय । सब कोई उत्सुकता से देखत रहय । रेल के डिब्बा ल काट-काट के लास मन ल निकालत रहय । रात होय के कारण दिक्कत होत रहय । रहि-रहि के बादर-पानी भी बरसत रहय । करिया बादर ह लउकत, घपटत रहय । जोर से बिजली कड़कत, चमकत रहीस । खराब मौसम के कारण बहुत दिक्कत होत रहीस । अहमदाबाद के लगभग पाँच डिब्बा ह एक-दूसर के ऊपर चढ़ गे रहिस । एक डिब्बा ह पुल से नीचे नदी म झूलत रहीस । नदी म झूलत डिब्बा ह अब गिरिस, तब गिरिस दिखय़ । बहुत मुस्किल से क्रेन द्वारा खींच के जमीन म लाईस । लोग सर्च लाईट, कंडील, टार्च के रोशनी म रेल डिब्बा ल देखत रहय । जे डिब्बा म मालूराम के परिवार बईठे रहीस, डिब्बा ह चिपट गे रहीस । रेल के डिब्बा ल कटर, वेल्डिंग मसीन से काट के लास ल निकाले रहीन । दो सौ लास के आखिरी म मालूराम अउ ओकर डउकी के लास रहय । के चेहरा तो बुरी तरह से चपट गे रहय । दूनों के सरीर से पहचान म आवत रहय । चन्द्रकला देवी ह फूट-फूट के रोवत रहय । कलेक्टर अउ अधिकारी मन चुप कराईन । रात के तीन बजे तक डिब्बा काट-काट के लाश निकालिन । घायल मन के बिलासपुर, कोरबा के सासकीय अस्पताल म भर्ती करके इलाज करात रहीन । पूरा देस भर म सोक मनावत रहीन ।
रेल मंत्री ह दुर्घटना के जाँच के आदेस दे देथे । टी. वी. समाचार पत्र म दूसर दिन मुख्य समाचार देत रहय । चन्द्रकला देवी ह दूसर दिन लास के पोस्ट-मार्टम कराके ट्रम म लाश ल रायगढ़ भिजवा देथे अउ संग म घलो जाथे । मालूराम अग्रवाल के घर में लास उतरवाथे । दुःखी परिवार ल धीरज धराथे । ओकर बेटा-बेटी बाप के संग चीरकार मारमार रोथे । वोकर बड़े बेटा ह साफ कहि देथे, चन्द्रकला देवी दुःख म जरूर हमर साथ म हस फेर हमन तोला माँ के दरजा नई दे सकन । चन्द्रकला देवी अउ अपमान झन होवय कहि के अपन निवास स्थान गोसाला लहुट जाथे । चन्द्रकला देवी ह आँसू के घूंट पी के रहि गइस । पुस्पा दाई ह समझाते, बेटी ओमन तोला स्वीकार नई करय, जादा दुःख मत कर । अग्रवाल जी के साथ, अतके दिन के रहीस । जादा तोला माना हे त गया, बनारस, इलाहाबाद जाके गंगा नहा ले । मुंड़ मुड़ाय के जरूरत नई हे । चन्द्रकला कथे, दाई तंय ठीक कहत हस । मय कालि गया जाय बर ट्रेन के टिकट आरक्छण करा लेथंव । गनमेन अउ पी. ए. चार टिकट रेल के आरक्छण टाटानगर, टाटानगर से डेहरी आंसन से गया करा लेथे ।
चन्द्रकला के संग पुस्पा अउ गनमेन, पी. ए. गया पहुँच जथे । गया म होटल म रूक जथे । गया घाट गंगा नदी म स्नान करके मृत आत्मा के लिए पिण्डदान माँ, बेटी सिर मुण्डवा के बाल ल गंगा नदी म प्रवाहित कर देथे । पुस्पा देवी ह स्व. बलराम पांड़े के नाम से पाँच झन पंडित, भिखारी, गरीब ल भोजन कराथे । चन्द्रकला देवी ह मालूराम अग्रवाल के नाव अंतिम क्रिया दसकरण के नाव के इक्कीस झन गरीब मन ल भर पेट पुड़ी-सब्जी, दाल-भात खवाथे । मालूराम के आत्मा के सांति के लिये पूजा पाठ भी कराथे । गंगा मईया के पवित्र पानी म स्नान करके मन के मईल घलो ल साफ कर लेथे । मन म जो भाव, प्रेम, पियार मालूराम के प्रति रहीस, ओला आँसू बहा के गंगा नदी म बहा देथे । एक हफ्ता गया म निवास करथे । भागवत, गीता, रामायण के पाठ करथे अउ सुनथे । चन्द्रकला देवी के दुःख ह हल्का होथे । गया से बैजनाथ धाम भी भगवान भोले संकर के दरसन करे चले जाथे । बैजनाथ धाम म मन ल सांति मिल जथे । पुस्पा देवी ह बहुत समझाथे । बेटी एक दिन सब ल जाय बर हे । ऐ संसार नस्वर हे । चल अब घर रायगढ़ जाबो, बैजनाथ धाम से रेल से रायगढ़ आ जथें ।
रायगढ़ म मालूराम अग्रवाल अउ पत्नी के दाह-संस्कार अउ क्रिया-कर्म निपट गे रहय । पन्दरा दिन सोक म दुकान बन्द करे रहय । घर के मुखिया के मउत के बाद घर सम्हाले बर बड़े लड़का दुकान, व्यवसाय ल शुरू करीस । फेर ओही कठिन काम करे लगीन । स्व. मालूराम अउ ओकर पत्नी के कमी रहय । चन्द्रकला देवी ह टेलीफोन से सांत्वना देईस, कहिच यदि कोई काम होही त बताहा, जरूर मय सहयोग देहंव । चन्द्रकला देवी ह मुड़ ल मुड़ाय रहय । ऐकर सेती घर से एक महीना निकले नई सकय । चन्द्रकला देवी रायगढ़ से भोपाल चल देथे । भोपाल के निवास-कार्यालय म आफिस के काम निपटाथे । माननीय मुख्यमंत्री जी से मुलाकात भी करथे । मुख्यमंत्री ह चुनाव तियार, क्षेत्र म करे बर निर्देस भी देथे ।
चन्द्रकला देवी ह निवास कार्यालय से ही मंत्रालय के काम-काज निपटावय । सिर मुंड़ाय रहय, कहीं जावय त पूछय त बतावय कि मित्र के देहावसान होगे हे । मोर साथ बचपना के जिगरी दोस्त रहीस, मोर मितवा रहीस । चन्द्रकला देवी ह विधवा जईसे सफेद लूगरा-पोलखर पहिनत रहय, माथे म चंदन के टीका लगावय । दिन तो काम-बूता म कट जावय फेर रात बइरी ह नई कटय । आँखी ले आँसू टपक जावय । काबर जब ले मिले रहीस, वोमन दू सरीर एक परान रहीन अब महकाय कोन खरे होही ? अभी तक एक खूंटा म बंध के आय हंव, ओकर रहत ले कोई आँखी उठाय के देखे नई सकत रहीन । अब मंय अधूरा हो गेंव । आँसू ह टपाटप बहे लगय । एक मन ह कहै उठो संघर्ष करो । पुरूष समाज ल बता देवय, तोर बिन जीनकी कट जाही । मन ल ढांढस बंधावय । सोंचत-सोंचत नींद कब पड़य, पता नई चलय ।
पुस्पा दाई ह सुबे ले चाय-नास्ता करके रखे रहय । चन्द्रकला ह फ्रेस हो के बईठक रूम म आ के पेपर पढ़े लगथे । चुनाव तियारी के समाचार, सबो पार्टी मन प्रमुखता से कहत रहय । चाय के चुस्की लेत चन्द्रकला कथे, दाई चुनाव के कमान कोन सम्हालही । पुस्पा कथे, बेटी चिंता झन कर कोई भगवान द देही, नई तो मय देखिहंव । तोर बाबूजी अउ कक, भाई चन्द्रसेन घलो हावय । दाई मालूराम जी ह चुनाव बर चन्दा घलो वसूल करके देवत रहीस । बेटी कोई सेठ, बैपारी मन जरूर सहजोग करही । तहूँ ह पईसा, रूपिया ल जोड़ कर रूख । चन्द्रकला देवी ह विभागीय अधिकारी मन से चन्दा वसूल करे लगथे । कई अधिकारी मन ठेकेदार से रूपिया जुगाड़ करा देथे । चुनाव ल के धन इक्ट्ठा हो जाथे ।
चन्दा देवी विधायक ह मिले बर बंगला म आथे । चन्द्रकला देवी ह गर मिलके जोर से खूब रोथे । कहिथे चन्दा बहिनी, अब मंय अनाथ होगेंव, अब मोला कोन सहारा देही । चन्दा देवी कथे, दीदी तोला सतनाम साहेब ह सहायता करही, सतनाम साहेब म विस्वास कर । मय तो ओकरे अपार म भरोसा करथंव । चन्दा देवी ह बहुत समझाथे । दीदी तंय मुड़ ल मुड़ा के ठीक नई करे हस । नर अउ नारी समान हे, का केस उतारे ले जी गे । चन्द्रकला कथे, बहिनी रीति-रिवाज, अंधविस्वास ल माने ल पड़थे । मंय एकदम टूट गे हंव, जउन दाई मन करत गीन, में करत गेंव । मय गंगा नदी म नहा के केस उतवाय रहेंव, मोला अच्छा लगीस । जीये-मरे के साथ किरिया खाये रहेंव । केस ल उतरवा देंव ता का कम होगे, कुछ दिन म केस बाढ़ जाही । चन्दा देवी कथे, दीदी तंयभले पति मानके विधवा बने हावस, फेर समाज अउ परिवार वाला मन कहाँ मानिस । अग्रवाल जी के बेटा मन साफ माता माने बर इंकार कर दीस, कोई सम्मानजनक बेवहार घलो नहीं करीस । तब तोला कोई बात बर नई पुछीन, उल्टा कोई चीज के माँग करही करिके पूछिन नई हे । चल ठीक हे जतक दीन ले तोर संगलिखे रहीस, ओतका सुख तो मिले रहीस । बहुत अच्छा आदमी रहीस । चन्दा कथे, चिंता-फिकर झन कर, सब ठीक हो जाहय । पहली भी अकेल्ला रहे, अभो अकेल्ला रहबो । ये विधवा के बाना ल छोड़, तयं पढ़े-लिखे नारी हस । आज वैज्ञानिक युग म अईसे झन कर । बढ़िया अपन जिनगी ल जी । काकरो भरोसा झन कर एक ना एक दिन सब ल जाना हे ।
चन्दा देवी ह बहुत समाझाइस । तंय समाज ल कतका समझाबे, नई मानय । तोला तो कुँवारी ही समझत रहीन, ओला मत उधार । तोप दे माटी म, सब मुंदाय जाही अउ पहिली जईसे बन-ठन के निकल । आधुनिक नारी के प्रतिनिधित्व कर अगुवा बन, कब तक पुरातन पंथी बन के जीबो । पुरूष जईसे हमू मन काम-धाम करके, हरहिंछा जीवन जीबो । तभे समाज ह चेतही । मोर कहना मान दीदी, अतका दिन ले सफेद लूगरा पहिरे रहे ठीक हे । अबतो रंगीन कोसा के लूगरा पहिर, माँ म सिंदूर झन लगा । फेर हाथ म सोना के चूरी तो पहिर सकत हस । फेर तोला जीत के मंत्री बनना हे । चन्द्रकला देवी के थोरकिन साहस बढ़िस, हिम्मत करके कथे बने कहत हस बहिनी, तुमन सतनाम आंदोलन के जुड़ के मनुवाद के विरोध करत हेव । हमन अभी घलो मनुवाद ल मानत हन, ओही हमन के बाधक हे । चन्दा देवी कथे, दीदी ओही ल त उखाड़ फेंकना चाही । अंधविस्वास, रूढ़िवाद ले जकड़े समाज ल बदलना चाही । यदि हमन पढ़े-लिखे नारी मन ऐ बेड़ी ल नई तोड़बो त कोन तोड़ही, गाँव के अनपढ़ नारी ह । चन्द्रकला देवी ल बहुत समझाईस, चन्द्रकला देवी ल नारी शक्ति से प्रेरणा मिलिस ।
चन्दा देवी ह अपन हाथ ले विधवा के बाना, सफेद लूगरा, पोलखार ल उतारिस अउ रंगीन चटक पीला छींट के लूगरा-पोलखर पहिनाईस । माथा म बिंदी, हाथ म सोना के चूरी दू ठन डालिस । कान म झुमका, नाक मा लौंग, एक पूरा नारी के सिंगार करके दरपन करा खड़ा करीस । चन्द्रकला देवी खुद सरमा गे । बासंती रंग म चेहरा म चमक आगे रहय । बासंती रंग म नव दुल्हन जईसे दिखत रहय, चन्दा देवी मोहा जाथे । माथा ल चूम लेथे । चन्दा कथे, दीदी यदि मंय पुरूष होतेंव त तोला चूरी पहिरा के ले जातेंव । कतको बिहाती देय ल पड़तीच । चन्द्रकला देवी कथे, थोरकन मोर उमर ल तो देख । पचपन बछर के डोकरी ल कोन पूछही । चन्दा कथे दीदी तोर लईका नई होय ले सरी म कसावट, जवा टूरी मन जईसे हे । चन्द्रकला देवी ह दरपन के पास जाके देखथे, सही म बहुत सुन्दर दित रहय । रंग बासंती म बहुत जचत रहय, चन्द्रकला देवी ह चन्दा ल कस के पोटार के चुमे लगथे । सुख-दुःख के गोठ, बात करके चन्दा अपन विधायक विसराम गृह चले जाथे ।
चन्द्रकला देवी मंत्रालय म जाके बईठ गे । सरकारी काम-काज ल निपटाईस । कई मंत्रीगण अउ माननीय मुख्यमंत्री जी से मिलिस । मुख्यमंत्री जी ह चुनाव के तियारी करे बर कहिस । माननीय मुख्यमंत्री जी, मालूराम अग्रवाल के दुखःद निधन ल बहुत बड़ छति बताईस । चन्द्रकला देवी ल दूसर पार्टी के कार्यकर्त्ता बनाय बर कहिस, मुख्यमंत्री कार्यालय से सड़क, सिंचाई परियोजना बर पचास लाख रूपिया स्वीकृत कराके लाथे । दिन भर मंत्रालय के काम निपटा के शाम 6 बजे बँगला आ जथे । बँगला म दस-बीस झन से भेंट करे के बाद निवास म चले जाथे ।
पुस्पा माँ ह बेटी के रूप-रंग, हाव-भाव म परिवर्तन देख के बहुत खुस होथे । बेटी मरने वाला तो मरगे, ओकर संग हमन काबर मरीन । महूँ ह त जीयत हंव, सौ बछर से जादा होते हे । तोर बाबूजी के बिना पूरी जवानी बितांय अउ अभी घलो जीयत हंव । जब तक जीवन म आस हे तब तक चलत हे । जब सरीर अ थाऊ पड़ जाही तब मर जाहूं ।अभी तो चलत-फिरत हंव । चन्द्रकला देवी कथे दाई मोरो उमर ह लगजावय, दू सौ साल जी दाई । मोर देख-रेख कोन करही । पुस्पा कथे, बेटी मोर उमर तोला लग जाय, तंय जी दो सौ बरस । मंय तो बहुत जी लेंव । चन्द्रकला कथे, दाई आज भूख लगत हे कुछ बनाय हस । पुस्पा दाई ह सब झन नौकर-चारक, पी. ए. गनमेन ल खवाते । गरम-गरम भजिया खाके रात मे थोरकुन दाल-भात खा के चन्द्रकला सो जाथे ।


text:
कटघोरा, 20 मई 2018। मुख्यमंत्री डॉ. रमन सिंह ह आज प्रदेश व्यापी विकास यात्रा के बेरा म कोरबा जिला के तहसील मुख्यालय कटघोरा म आमसभा शुरू होए के पहिली दंतेवाड़ा के चोलनार म होए नक्सली घटना म शहीद छै जवान मन ल श्रद्धांजलि अर्पित करिन। ऊंखर संग आम सभा म उपस्थित कटघोरा क्षेत्र के जनतामन ह घलोक खड़े होके एक मिनट के मौन रखिन अऊ शहीद जवान मन ल श्रद्धांजलि दीन। मुख्यमंत्री ह सभा म कहिन कि नक्सली मन के कायराना हरकत ले छत्तीसगढ़ डरइया नइ हे, अइसन घटना ले विकास रुकने वाला नइ हे। मुख्यमंत्री ह कहिन कि नक्सली घटना करइया मन ल विकास अच्छा नइ लागय। ओ मन ल सड़क, पुल-पुलिया अऊ स्कूल मन के निर्माण अच्छा नइ लागय।
आप मन जानतेच होहू के आज दंतेवाड़ा जिला के चोलनार म नक्सली मन के बारूदी सुरंग विस्फोट म जिला पुलिस बल के छै जवान शहीद हो गें। ये जवान बचेली ले किरंदुल मार्ग म सड़क निर्माण कार्य के सुरक्षा म लगे रहिन। ए घटना म एक जवान गंभीर रूप ले घायल हे।
मुख्यमंत्री के संग कटघोरा क्षेत्र के जनता ह शहीद जवान मन ल दीन श्रद्धांजलि
कटघोरा, 20 मई 2018। मुख्यमंत्री डॉ. रमन सिंह ह आज प्रदेश व्यापी विकास यात्रा के बेरा म कोरबा जिला के तहसील मुख्यालय कटघोरा म आमसभा शुरू होए के पहिली दंतेवाड़ा के चोलनार म होए नक्सली घटना म शहीद छै जवान मन ल श्रद्धांजलि अर्पित करिन। ऊंखर संग आम सभा म उपस्थित कटघोरा क्षेत्र के जनतामन ह घलोक खड़े होके एक मिनट के मौन रखिन अऊ शहीद जवान मन ल श्रद्धांजलि दीन। मुख्यमंत्री ह सभा म कहिन कि नक्सली मन के कायराना हरकत ले छत्तीसगढ़ डरइया नइ हे, अइसन घटना ले विकास रुकने वाला नइ हे। मुख्यमंत्री ह कहिन कि नक्सली घटना करइया मन ल विकास अच्छा नइ लागय। ओ मन ल सड़क, पुल-पुलिया अऊ स्कूल मन के निर्माण अच्छा नइ लागय।


text:
सिविल सेवा के अधिकारी मन म आत्मविश्वास जरूरी: श्री एस.के. मिश्रा
रायपुर, 21 अप्रैल 2018। सिविल सेवा दिवस के अवसर म आज सिविल सेवा के अधिकारी मन के रायपुर के नवीन थिरावन गृह म एक कार्यक्रम के आयोजन करिस। ए कार्यक्रम म सिविल सेवा के कार्य म अऊ चुनौती मन के बारे म विस्तार ले चर्चा करे गइस। कार्यक्रम म प्रधानमंत्री श्री नरेन्द्र मोदी कोति ले सिविल सेवा अधिकारी मन बर संबोधन के सीधा प्रसारण करिस।
मुख्य सचिव श्री अजय सिंह ह कार्यक्रम के शुभारंभ अवसर म कहिन कि साल 2006 ले सरलग सिविल सेवा दिवस मनाए जात हे। उमन कहिन कि सिविल सेवा के अधिकारी मन के अच्छा परफारमेंस के बदौलत छत्तीसगढ़ म खाद्य सुरक्षा, सार्वजनिक वितरण प्रणाली, हेल्थ स्कीम (मितानिन), प्रधानमंत्री आवास योजना, कौशल उन्नयन, सॉलिड वेस्ट मैनेजमेंट के अम्बिकापुर मॉडल आदि बहुत अकन गुणवत्तापूर्ण काम होए हे, जेखर सेती देश म छत्तीसगढ़ के अलग पहिचान बने हे। उमन कहिन कि अभी हाले समय म सामाजिक अऊ आर्थिक व्यवस्था म बहुत अकन बदलाव अऊ चुनौती आए हे। हमला ए चुनौती मन के सामना करत बेहतरीन प्रदर्शन करना होही।
पूर्व मुख्य सचिव श्री एस.के. मिश्रा ह अपन संबोधन म कहिन कि सिविल सेवक मन ल बहुआयामी काम करे ल होथे। वैश्वीकरण, उदारीकरण अऊ निजीकरण के दौर के बाद सिविल सेवक मन के कार्य प्रणाली म व्यापक बदलाव आए हे। उमन अपन कार्यकाल के कई अनुभव बताइन अऊ कहिन कि सिविल सेवक मन के नैतिक व्यवहार का होना चाही। सिविल सेवक मन म कोनो काम ल करे बर आत्मविश्वास होना जरूरी हे। काम के सफलतापूर्वक निर्वहन बर कोनो चुनौती आए म अपन आत्मविश्वास म कमी नइ आन देना चाही।
पूर्व पुलिस महानिदेशक श्री राजीव माथुर ह सिविल सेवक मन ल अपन संबोधन म कहिन कि आप मन देश के सर्वश्रेष्ठ मस्तिष्क हे। हमेशा मानवीय भावना मन ल समझत अपन काम मन के निर्वहन करव। उमन कहिन कि कोनो जिला म बेहतर काम करे बर कलेक्टर, पुलिस अधीक्षक अऊ जिला न्यायाधीश के बीच बेहतर तालमेल होना जरूरी हे। जब ए तीनों म सामंजस्य होथे, त हर काम आसान हो जाथे। पूर्व प्रधान मुख्य वन संरक्षक श्री ए.के. सिंह ह कहिन कि आज सिविल सेवक मन ल संग म लेके कई ठन प्रकार के काम सम्पादित करे जात हे, जेमां ऊंखर वर्कलोड म काफी बढ़ोत्तरी घलोक होए हे। उमन कहिन कि एक अच्छा राष्ट्र के निर्माण म सबो सिविल सेवक अपन विशिष्ठ योगदान देवत हें।
एखर अवसर म प्रधानमंत्री श्री नरेन्द्र मोदी कोति ले नई दिल्ली के विज्ञान भवन म आयोजित सिविल सेवा दिवस म सिविल सेवा के अधिकारी मन ल संबोधित करिस। प्रधानमंत्री के संबोधन ल सिविल लाइन स्थित न्यू सर्किट हाऊस म सीधा प्रसारण कराए गीस। सबो अधिकारी मन ह प्रधानमंत्री के संबोधन ल सुनिन। ए अवसर म भारतीय प्रशासनिक सेवा, भारतीय पुलिस सेवा, भारतीय वन सेवा, भारतीय रेलवे अउ पोस्टल सेवा संग कई ठन सिविल सेवा मन के अधिकारी उपस्थित रहिन।


text:
रायपुर। छत्तीसगढ़ प्रदेश कांग्रेस अध्यक्ष भूपेश बघेल अपन पिता के बयानबाजी मन म उलझ गे हे। पिता नंदकुमार बघेल के ताजा बयान के बाद पीसीसी अध्यक्छ ह अपन पार्टी कारयकरता मन बर कड़ा चेतावनी जारी करिन हे। बघेल ह सख्त हिदायत देय हे के उंखर पिता के कोनो घलो गतिविधि म सामिल न हों। वरना अनुसासनात्मक कार्रवाई करे जाही।
पीसीसी अध्यक्छ बघेल के पिता नंदकुमार पहिली घलो अपन बयानबाजी ले कांग्रेस बर मुस्किलें खड़े करत हे। पार्टी कारयकरता मन बर जारी पत्र म बघेल ह कहिन के नंदकुमार बघेल ह कांग्रेस के प्राथमिक सदस्य नइए, न ही उमन ल पार्टी के ओर ले कोनो प्रकार के गतिविधि संचालित करे बर अधिकृत करे गेहे। ये कारन नंदकुमार बघेल के संग कोनो भी गतिविधि म कांग्रेसजन भाग न लें। सबो जिला, सहर, नगर अउ ब्लॉक कांग्रेस कमेटी, मोरचा-संगठन, प्रकोस्ठ अउ बेभाग मन के अध्यक्छ मन के पत्र ल प्रति प्रेसित करे जात हे। उमन ह साफ लिखे गेहे के पीसीसी अध्यक्छ के निरदेश के उल्लंघन होय म कार्रवाई होही।
ब्राह्ममन ल ओबीसी घोसित करे बर मांग
दू दिन पहिली ही नंदकुमार बघेल ह कहे रहिन हे के कांग्रेस के सरकार तब आही, जब कुर्मी समाज ल कुछु सीट मन म चुनाइ लड़े के मउवका मिलही। उमन ह ये घलो कहिन के सरयूपारीय ब्राह्मन मन ल ओबीसी के दरजा देना चाही, काबर के उंखर आरथिक स्थिति ठीक नइए। उमन ह कांग्रेस के कुछु ब्राह्मन नेता मन के नाम लेके विरोध करिन हे।
पिता के बयानबाजी मन उलझ के रहिगे भूपेश बघेल
रायपुर। छत्तीसगढ़ प्रदेश कांग्रेस अध्यक्ष भूपेश बघेल अपन पिता के बयानबाजी मन म उलझ गे हे। पिता नंदकुमार बघेल के ताजा बयान के बाद पीसीसी अध्यक्छ ह अपन पार्टी कारयकरता मन बर कड़ा चेतावनी जारी करिन हे। बघेल ह सख्त हिदायत देय हे के उंखर पिता के कोनो घलो गतिविधि म सामिल न हों। वरना अनुसासनात्मक कार्रवाई करे जाही।


text:
रायपुर । स्मार्ट सिटी के एरिया बेस्ड डेवपलमेंट (एबीडी) क्षेत्र म 24 घंटा पानी सप्लाई बर स्मार्ट सिटी लिमिटेड ह महीनेभर पहिली टेंडर जारी करि गिस हे, जे चार जुलाई के खुलही।
प्रोजेक्ट म 25 हजार घर मन म 24 घंटा सात दिन पानी सप्लाई होही। यानी नल ल खोलबे त पानी मिलही। उहें पानी के बरबादी ल रोके बर वाटर मीटर लगही। 44 करोड़ के ये प्रोजेक्ट हे। सफल रहही त पूरा सहर म धीरे-धीरे येला विस्तारित करे जाही। लेकिन सूत्र मन बतात हे के अभु तक कोनो कंपनी ह निविदा नइ भरे हे। कंपनी के प्रतिनिधि मन ह सिरिफ रुचि दिखाइन अउ बातचीत करिन। अगर कोनो कंपनी नइ आत हे त स्मार्ट सिटी प्रबंधन री-टेंडर म विचार करही।
मीटर के आधार म लगही सुल्क
अभु निगम के नल मन ले पानी सप्लाई दू वक्त होवत हे अउ येकर सुल्क निर्धारित हे। मीटर लगे के बाद जतना इस्तेमाल करही उतका सुल्क देना होही। येकर ले लोगन म पानी के प्रति जागरूकता आही, अउ सोच-समझ के खरचा करही।
चिप वाले नइ, लगही मैनुअल वाटर मीटर
स्मार्ट सिटी के इंजीनियर ह पहिली घर मन म चिप वाले वाटर मीटर लगाय के प्रोजेक्ट बनाय गे रहिस हे, लेकिन जब सूडा ल ये प्रस्ताव भेजे गिस त ओ ह येला खारिज कर दिस। येकर वजह रहस हे के चिप वाले मीटर के लागत अउ येकर मेंटेनेंस न हो पाना। सूडा के सूझाव म स्मार्ट सिटी प्रबंधन ह फेर मैनुअल वाटर मीटर लगाय के निरनय लिस। येकर लागत करीब आधा हे।
लग चुके हे कई बड़ प्रोजेक्ट म झटका
स्मार्ट सिटी ल बीते कुछु दिन मन म कई बड़ प्रोजेक्ट म झटका लग चुके हे। येकर सबले बड़ उदाहरन हे स्मार्ट रोड प्रोजेक्ट, जेमा सहर के नौ सड़क मन ल स्मार्ट बनाना रहिस हे। येकर टेंडर जारी होइस, स्मार्ट सिटी ह 108 करोड़ रुपिया के बजट तय कर रखे रहिस हे, लेकिन एल-1 आइस 121 करोड़ के। स्मार्ट सिटी ह ये ला बोर्ड ऑफ डॉयरेक्टोरेट (बीओडी) के समक्छ रखिस जेला 13 करोड़ अतिरिक्त के बजट म वर्क-ऑर्डर देय म इन्कार कर दिस। अब दूबारा ले प्रोजेक्ट ल संसोधित कर कुछु अउ सड़क मन ल लेके 180 करोड़ रुपिया ले नया टेंडर जारी होही।
ये का अभु तक कोनो कंपनी ह नइ भरिस टेण्डर
रायपुर । स्मार्ट सिटी के एरिया बेस्ड डेवपलमेंट (एबीडी) क्षेत्र म 24 घंटा पानी सप्लाई बर स्मार्ट सिटी लिमिटेड ह महीनेभर पहिली टेंडर जारी करि गिस हे, जे चार जुलाई के खुलही।


text:
अम्बिकापुर। छत्तीसगढ़ म ये बछर के आखिरी म विधानसभा चुनाइ होही। येला लेके प्रत्यासी मन के नाम तय करे के कवायद घलो दल मन करत हे। कांग्रेस ह सरगुजा के अंबिकापुर सीट म प्रत्याशी के नाम तय करे बर मंथन करिस। येकर बाद एक नाम म सहमति बन गिस।
मिले जानकारी म अंबिकापुर सीट हर बूथ, सेक्टर, जोन अउ ब्लाक स्तर म सिरिफ एक नाम म सहमति बने हे। वरतमान म छत्तीसगढ़ विधानसभा के नेता प्रतिपक्ष टीएस सिंहदेव ल प्रत्यासी बनाय बर कांग्रेस कमेटी ह सहमति दे दीस हे। अब आला नेता मन ह येमा अंतिम निरनय लिही।
बता दन के अंबिकापुर म होय कांग्रेस कमेटी के बइठक म टीएस सिंहदेव के अलावा कोनो दूसर नाम तय न करे गिस हे। .येकर ले संभावना जताय जात हे के वरतमान विधायक सिंहदेव ह फेर ये सीट म चुनाइ लड़ही।
–
अंबिकापुर सीट म सिरिफ एक नाम म सहमति… टीएस सिंहदेव
अम्बिकापुर। छत्तीसगढ़ म ये बछर के आखिरी म विधानसभा चुनाइ होही। येला लेके प्रत्यासी मन के नाम तय करे के कवायद घलो दल मन करत हे। कांग्रेस ह सरगुजा के अंबिकापुर सीट म प्रत्याशी के नाम तय करे बर मंथन करिस। येकर बाद एक नाम म सहमति बन गिस।


text:
कांकेर/रायपुर। हाल म वायरल होय सीडी ल लेके भाजपा के राष्ट्रीय अध्यक्छ अमित शाह ह कांग्रेस उपर निसाना साधत हुए कहिन के छग के कांग्रेसी नेता मन फरजी सीडी बनात हे। आज के तारीख म माता-बहिन मन के आघू अइसे सीडी बनाइया लोगन मन हे अउ अइसे लोगन मन ल हिसाब-किताब करे बर माता-बहिन मन तइयार हे। शाह सुकरवार के कांकेर के नरहरपुर म कारय करम ल संबोधितकरत रहिन हे।
अमित शाह ह कहिन के रमन सिंह के सरकार ह विकास अउ केवल विकास करिन हे। हिसाब-किताब मांगइया मन ल मैं बताना देना चाहता हव के रमन सिंह के 15 बछर , नरेन्द्र मोदी के 5 बछर अउ उमन के 55 बछर ल जनता खुद देखत हे के का होइस अउ का होइस हे अउ अउ का नवा होही। भाजपा के एक मात्र एजेंडा हे विकास। हमन चुतराई के राजनीति नइ करन, विकास के राजनीति करथन। छत्तीसगढ़ म कांग्रेस के जब भी सरकार मन रहिस हे उमन वनवासी भाई मन ल पट्टा देय के नाम म छलत रहिस हे। रमन सिंह के सरकार ह 3 लाख ले जादा वनवासी भाई मन ल वनअधिकार पट्टा दिस। श्री शाह ह कहिन के राज्य म चउथी बार घलो रमन सिंह के सरकार बनाय। 2019 म नरेन्द्र मोदी प्रचंड बहुत ले जिताय। राज्य अउ केन्द्र दूनों स्थान मन म सरकार बनाय के संकल्प लेवव।
का कांग्रेस ह कभु गरीब मन ल एक रुपिया म चावल दिस : रमन
कांकेर के नरहरपुर म आयोजित तेंदूपत्ता बोनस तिहार कारय करम ल संबोधित करत हुये मुख्यमंत्री डॉ. रमन सिंह ह कहिन के छत्तीसगढ़ म भाजपा सरकार अउ केंद्र म मोदी सरकार ह साढ़े चार साल म बहुत काम करिन हे। 40 लाख महिला मन के हाथ मन म मोबाइल हे। हमन गरीब मन बर 50 हजार रुपिया के इलाज बर मुफ्त स्मार्ट कारड देन। अब यदि कउनों गरीब ल गंभीर बेमारी हे, उंखर इलाज 50 हजार रुपिया म नइ हो सकय त उमन बर मोदी सरकार ह 5 लाख रुपिया के बेवस्था कर दीस हे। हमन एक रुपिया म चावल दिस। का कांग्रेस ह कभउ गरीब मन ल एक रुपिया म चावल दिस हे।
सीडी बनाइया लोगन के हिसाब-किताब करे बर माता बहिन मन तइयार हे : अमित शाह
कांकेर/रायपुर। हाल म वायरल होय सीडी ल लेके भाजपा के राष्ट्रीय अध्यक्छ अमित शाह ह कांग्रेस उपर निसाना साधत हुए कहिन के छग के कांग्रेसी नेता मन फरजी सीडी बनात हे। आज के तारीख म माता-बहिन मन के आघू अइसे सीडी बनाइया लोगन मन हे अउ अइसे लोगन मन ल हिसाब-किताब करे बर माता-बहिन मन तइयार हे। शाह सुकरवार के कांकेर के नरहरपुर म कारय करम ल संबोधितकरत रहिन हे।